text:
Bubali cu su excelente terenonan bieu pa plantacion tabata ser usa pa e Chinesnan pa cultiva berdura y tambe na San Miguel di famia Arends. Rond di aña 1906, Adriaan Lacle a laga traha un cas grandi na honor di su yiu muhe, Maria del Carmen of Carmita. E tabatin tambe un barco cu e nomber di Carmita. E cas grandi aki na Bubali, Quinta del Carmen, a biba y comparti cu e historia di Eagle. Tambe tin e recordatorio di e gloria di pasado di e refineria Arend Petroleum Maatschappij. E maatschappij aki como un parti independiente di e grupo di Shell Mexico pa Aruba a cambia y te hasta un parti di nan materialnan di Mexico a wordo trec’i pa Aruba, a traha na Aruba di 1927 pa 1953. E compania a tuma over terenonan pa su negoshi for di famia Kelly, Eckmeyer y Adriaan Lacle.
Tres aña despues di e binida di Lago a aparece e di dos refineria na Aruba. Na aña 1927 a establece e “Compania Maxicana de Petrol el Aguila” na Druifbaai na e parti west di Oranjestad. E doño di e industria aki tabata e grupo di Koninklijke Shell, na mes momento doño di esun na Corsou. E refineria nobo a haya e nomber di N.V. Arend Petroleum Maataschappij, miho conoci como “Arend” of “Eagle”. Eagle a keda un refineria modera, si tuma na cuenta capacidad di productonan y e empleo loke ta concerni e influencia di e sociedad.
Prome cu Lago ya Eagle na aña 1928 a cuminsa cu refinacion di azeta cual ya na 1943, durante e di Dos Guera Mundial a wordo para. Durante e añanan di guera e deposito a wordo usa pa e azetanan di Lago. Despues di e guera, e producto a wordo resumi un bes mas pero pa un tempo cortico. Na aña 1953 a stop e actividadnan di e industria. E tereno a wordo limpia y entrega bek na gobierno. E restonan di un waf bieu, dos edificio di e compania, e casnan di e empleadonan na Engelandstraat y un pida rail ta recorda nos ainda di Eagle. Tambe e tereno bieu di e industria y un parti di e beach ainda ta carga e nomber di Eagle.
Over di e origen di nan empleadonan: E forsa laboral tabata mayoria trahadonan Arubiano, cu a biba rond di e isla, y tur dia tabata bin riba truck pa yega trabou. E trahadonan di oficina mayoria tabata di Inglatera.
E nomber Arend (nomber di un aguila na Hulandes) a bin for di e nomber Maatschappij bieu Mexicano, El Aguila. Esakinan a keda bibo ainda den memoria di e nombernan Eagle Beach, Eagle Bar y Eagle Colony. Naturalmente, den e nomber aki no mester lubida riba e trahadonan di antes di e maatschappij, cu te ainda ta ricibi nan pension. E importancia di Eagle pa e historia di Aruba y e proporcion social, compara cu Lago a wordo limita. Hopi ta esnan cu no por a haya un trabou eynan. Mas o menos cuatro cien y cuarenta hende Eagle tabatin den servicio, di cual mas o menos cuarenta, segun nan posicion, nan y nan famia por a haya un cas di e industria den e colonia Arend. E trahadonan local, mayoria tabatin un cas cerca di Playa. E casnan den e colonia Arend tabata bungalownan di palo y comfortabel, situa rond di un club, cu desde e inversion pa e industria continuamente tabata e centro di encuentro y fiesta. Tambe den e becindario ambiental aki tabatin canchanan di tennis, un teatro di cine aire liber, un pisina, un cancha di golf y un veld di bala pa practica diferente tipo di deporte na disposicion di e personal. E cancha di golf a wordo traha pa un talentoso golfista di Australia, Sr. Jack O’Hara, mas o menos na aña 1937 y tabata wordo usa activamente. Den realidad, e tabata un cancha di siete buraco, pero dos buraco tabata wordo hunga dos biaha. E frishider di e club tabata riba e veranda di e cas aki.
Pa su personal e industria inicialmente a zorg pa nan mesun hospital, menos e tempo cu el a sera durante e di Dos Guera. Pa examinacion y consulto medico, un policlinica di e industria a wordo lanta, mientras cualkier cuido na hospital a wordo atendi na Hospital San Pedro na Aruba y si tabata necesario servicio medico di Curacaosche Petroleum Industrie Maatschappij na Corsou lo a zorg pa esey.
Arend Petroleum Maatschappij, den cuminsamento, a tuma over e cas tambe y a laga e gerente Newton biba aden. Dia Dokter Dussenbroek a bin pa Eagle, Quinta del Carmen a bira e cas di e dokter y e gerente a haya un cas den e colony. Na aña 1929, pega patras di e cas di dokter a lanta un hospital chikito pa e empleadonan di e maatschappij. Prome cu esey a traha un espacio unda e hospital chikito aki por a duna servicio. Patras di e hospital di Quinta del Carmen tabatin un cas yen di mata di dadel.
Cura di Bina:
Dokter Dussenbroek, cu a bay experimenta pa cultiva mata di appel a haya despues dokter Harrisen, cu a usa e hardin di Quinta del Carmen como un cura di bina. Seis bina tabata cana rond. Dokter Slacht tambe a haya un cas di dokter patras di Quinta del Carmen, unda antes tabatin un cas chikito di famia Ecury. Quinta del Carmen tabata antes tambe un cas di nursenan. Na aña 1953 cu Eagle a sera, e hospital a wordo kibra y e material cu tabata sirbi ainda, a wordo usa pa casnan di Help Elkander. Quinta del Carmen a wordo entrega na Dokter Van der Kuip.
Hospital:
Den historia di Aruba ta menciona algun hospital chikito mas. Na aña 1829 Aruba tabatin un hospital chikito unda tabatin, entre otro, dos enginiero/minero Aleman como pashent, nan tabata Srs. Pfiffer y Schumacher. Segun un rapport, esaki tabata na cuminsamento di e tempo di oro. Dokter Hopkins den aña 1912, den un espacio chikito tabatin un hospital na Madiki cu e tabata duna servicio. E por a duna servicio medico na mas o menos diesseis pashent. Doloria tabata un nurse eynan. E tabata principlamene destina pa duna servicio medico na esan cu tabata biba hopi leu. Algo similar nan tabata haci tambe na Boneiro, unda cierto pashentnan di Rincon por a hospeda na Antriol of Playa Pabou.
Na aña 1920 Hospital San Pedro a wordo lanta den e cas bieu di e directeur di Goudmaatschappij. E plan tabata pa Sividivi pronto lo por a bira un hospital di Aruba den e tereno bieu di Eagle na Druifbaai.
Quinta del Carmen:
E edificio monumental aki ta rico den nos historia.
Esaki a cuminsa na aña 1916, ora e arkitecto famoso, Sr. Adriaan Lacle, a dicidi di traha un cas, estilo di “cunucu” pa pasa fin di siman y vacacion (esey e nomber ta para p’e) y a nombr’e na su yiu muhe, Maria del Carmen.
E refineria di Eagle a wordo estableci na Aruba, mayor parti pa crudo cu tabata bini for di Venezuela. Como cu accidentenan tabata sosode cu frecuencia riba e barconan, un hospital amplio y un cas pa recuperacion tabata necesario pa e empleadonan. Pa e motibo aki nan a adkeri Quinta del Carmen y e tereno di Bubali, cu e meta pa bin cu un hospital y centro di recuperacion.
E cas tabata tey caba y e hospital a wordo traha parti patras den aña 1920. Quinta del Carmen a bira e cas di e dokter, pero mientras nan tabata trahando e hospital, e pashentnan a wordo trata eynan, asina ta, bo tabata sinta den e prome hospital di Aruba. segun historia. Dr. Horacio Oduber tabata pasa riba su cabay, tene consulta. Tambe e tabata haci operacion, pero na su cas na Quinta del Carmen. Ora dokter Cameron a yega, el a trece su mama y e por a keda den un di e cuartonan pa bishitante cu a wordo traha unda tabatin e bañonan. Segun e hospital tabata wordo estableci, e nursenan den Quinta del Carmen y e dokter a move pa un cas nobo cien meter panort di e cas.
Torpedo na Eagle Beach
Riba e mainta di 17 di februari 1942, un explosion enorme banda di e refineria di Eagle a kibra e nervionan fragil di e poblacion di e isla di Aruba. E hoya bunita y un preciosidad trankilo di Caribe. Aruba a wordo involvi den e garanan sin misericordia di e Di Dos Guera Mundial. Cu wowonan sin creencia e Arubianonan a mira e submarino Nazi U-156 ataca dos barco sin sospecho cerca di nan tera y a cambia nan den un infierno mortal. Nabegando pa miles di miya for di su base den Francia, Kapitan-leutnant Werner Hartensteain e ora a purba ataca e refineria di Lago cu granat for di e cayon riba dek. Despues el a tira torpedo riba otro tankero na e refineria di Eagle, y sin sa a laga un torpedo riba e beach blanco y original.
E locura fascinante ta conta di e storia di un torpedo Nazi riba un beach di Aruba. E ta suministra e detayenan di tur e caracteristicanan y circumstancianan cu a hunga un rol den e evento aki, cu lo finalisa den un drama. Basa riba potretnan original cu a wordo saca ora e evento a culmina, y testimonio di personanan cu tabata eynan ora el a pasa. E informacion den e storia ta wordo sosteni pa declaracionnan oficial for di autoridadnan.
Na februari 1942, guera global a invadi Aruba. E isla nunca lo por ta mescos despues. Bo ta wordo invita pa comparti e experiencia, e angustia, e rabia y e desesperacion. Pero tambe e speransa y e balentia di individuonan, a cualifica Aruba pa sobrevivi e test amargo aki y el a lanta victorioso, mas orguyoso cu anteriormente.
Atake riba SS Arkansas
SS Arkansas, un tankero Americano (6,452 BRT), a wordo traha na 1919 como Aryan pa Texas Steamship Company, Bath ME y propiedad di Texas Company (Texaco) na Wilmington, DE. Na 1940 su nomber a wordo cambia pa SS Arkansas pa e mesun doño. Finalmente el a wordo kibra na Faslane, Scotland na december 1953.
Dia 13 di januari 1942, el a lanta anker na Santos, Brazil y a tuma rumbo pa Aruba bashi di carga. E tabata bou comando di Capitan Karl Karlson.
Despues di e lansamento di e torpedonan y cayonnan riba e tankeronan y e refineria di Lago riba un mainta tempran di 16 di februari 1942, Capitan Werner Hartenstein a dirigi su submarino U-156 pa e waf di Eagle na Playa unda e tankero SS Arkansas di e compania Texaco a wordo observa e anochi anterior. Tres torpedo a wordo lansa riba Arkansas pa e submarino. Estudionan haci pa mi coleganan Willem Donck y Jos Rozenburg di Hulanda a conclui lo siguiente:
Di acuerdo cu e raport di tiro di U-156, y mapa cu e curso di e torpedo y e posicion di SS Arkansas, e prome dos tironan a wordo lansa for di e parti dilanti. E di tres tiro a wordo lansa for di e parti patras. Esaki ta splica di berdad cu Hartenstein ta declara den su diario cu el a bira e submarino pa e di tres tiro.
Sabiendo cu torpedo 3 tabata un tiro sigur, ta parce for di e mapa cu torpedo 1 a hera SS Arkansas y a sigui un linea recta y termina riba e beach. Esey tabata e prome torpedo pa termina riba tera den Hemisferio Occidental durante e di Dos Guera Mundial. Esaki ta laga torpedo 2, cual mester tabatin algo di un fayo den su sistema di propulsion na caminda pa SS Arkansas. Esaki mester a sosode prome cu e switch di destruccion pa e final a wordo arma, asina ta cu e torpedo no a explota ora el a stop. Conclusion ta cu e torpedo aki cu no a explota ta meimei di e posicion di tiro di U-156 y SS Arkansas. Despues di a lansa e di tres torpedo U-156 a kibra e atake debi na un alarma pa avion y a laga e area tumando un rumbo nort y siguiendo pa e isla Martinique.
Di acuerdo cu Sr. Jos Rozenburg, di Ministerio di Defensa na Hulanda, y cu ta haci investigacion extenso riba e historia di guera di Aruba, e submarino Aleman tabatin un ahustacion di torpedo cual a permiti nan pa lansa un torpedo, cual despues por bira den un diferente atake siguiendo den pasonan te 10 grado (e Alemannan ta yam’e “Lage 0, Lage 10, Lage 20, etc.”). Esaki a permiti nan pa lansa riba diferente barco den frecuencia rapido sin tin mester di bira e submarino pa cada tiro. Pero, cu un marca singular y morto den awa (velocidad 0) manera SS Arkansas, no tabata necesario pa usa e marca aki. Den e caso aki bo ta punta e submarino manera bo ta punta un scopet, y lansa directo riba e marca. E ta mehora bo chens riba un tiro y ta obviamente cu Hartenstein a haci esaki na e manera aki:
0310, torpedo 1, curso di U-156 54 grado, curso di e torpedo 66 grado, distancia 550 yarda a termina riba beach.
0330, torpedo 2, curso di U-156 29 grado, curso di e torpedo 29 grado, distancia 550 yarda a termina den lama.
0343, torpedo 3, curso di U-156 190 grado, curso di e torpedo 11 grado, distancia 750 yarda, a dal SS Arkansas.
E “SS Arkansas” sin arma (Capitan Karl Karlson) a wordo gedal riba e banda di su parti dilanti entre tankinan #4 y #5. E barco a yega riba e dia ey for di waf di reparacion na Merca. Su tankinan ainda tabata limpi di gas. E tabata warda un inspeccion di seguridad prome cu e ricibi carga. E explosion a crea un buraco grandi y tambe chikito na parti robes, causando daño structural extenso. Di acuerdo cu Sr. John C. Every cu tabatin e encargo di e Oil Inspection Laboratory na e refineria di Eagle e tempo ey, e capitan di e barco tabata riba e brug di e barco ora e torpedo a dal e barco. El a wordo benta abou pero no a sufri heridanan serio. Ningun otro a wordo herida. Pa motibo cu e barco tabata limpi di gas no tabatin explosion solamente di e torpedo mes. E tripulacion di ocho oficial y bintinuebe tripulante a keda riba e barco y despues a cana riba e waf. Tres ora despues e tripulacion a aborda e barco pa inspecciona e daño. Dia 18 di februari, e tankero a wordo movi for di e waf di Eagle pa un facilidad di reparacion na Lago unda un reparacion temporario a wordo haci pa asina e sigui pa un haf na Merca. Dia 18 di maart 1942, el a yega riba su mesun forsa na Galveston, Texas, unda nan a traha riba dje prome cu el a bolbe bek den servicio.
E Torpedo Riba Beach
E torpedo electrico Aleman, modelo G7e, cu a termina riba Eagle beach dia 16 di februari 1942, tabata e prome proyectil Aleman di guera cu a termina riba suela di e Hemisferio Occidental. El a termina banda di e pomp di awa salo di e refineria Eagle riba beach. El a wordo encontra e siguiente mainta, dia 17 di februari 1942, pa Sargento John Arlington Sloterdijk den presencia di e Tenientenan Primera Klas Karel J. van Meeteren y Johann Conradd Oduber di Savaneta Kemp. Capitan di Merca, Robert Bruskin y un personal di militar Hulandes a inspeccion’e mas laat den dia y inmediatamente a dicidi pa laga disarm’e. Pa haci esaki, tabata necesario pa busca yudansa for di Corsou, unda tabatin expertonan den e tipo di trabou aki. Personal di Militar Antonius Jacobus Johannes Klein, Johannes Vogelezang y Bruno Bremer a sali for di Savaneta Kemp den un truck e mesun mainta pa aeropuerto pa busca Tenientenan Segundo Klas, Pieter Joose y Sargento-Mayor Dirk Adriaan C. de Maagd, cu a bini for di Corsou mainta tempran. Tur cinco a sigui den e truck pa Eagle Beach. Na yegada eynan, e cabes explosivo di e torpedo a wordo kita for di e curpa door di los cuatro schroef. Un cabuya tabata mara na e curpa y e truck y e dos partinan a wordo separa. Despues e truck a lastra e curpa mas o menos 40 meter leu.
Joosse a purba di rementa e cabes explosivo cu un dinamita, pero ora e carga a bay, e cabes no a explota. Varios cos a pasa simultaneamente. E cinco personanan aki a bay na e cabes di e torpedo pa inspecciona kiko a bay robes. Un otro militar cu tabatin warda riba e waf di Eagle, militar Leonardus Kooijman a bira curioso y a laga su post. El a uni su mes cu e grupo rond di e cabes pa wak.
Na e mesun momento ey Militar Jacobo Kock a yega den un auto cu un mensahe for di Capitan Militar van der Spek (Oficial Ehecutivo na Savaneta) pa Teniente Joosse. E tambe a uni cu e grupo rond di e cabes explosivo. E mensahe tabata pa pidi e ekipo di disarmacion Hulandes pa warda pa e ekipo di disarmacion Mericano pa yega prome cu nan purba disarma e torpedo. Desafortunadamente, esaki no a pasa, debi na un malcomprondemento.
Asina ta, na e momento aki nos tin Joosse, de Maagd, Klein, Vogelezang y Bremer (e miembronan oficial di e ekipo), Kooijman (e guardia na waf di Eagle) y Kock (entregando e mensahe) banda di e cabes. Joosse a dicidi pa kita e pistol for di e cabes prome cu nan purba di rement’e un bes mas. Specificamente e kier a ranca esaki pasobra nan no tabatin uno manera esey na Corsou. El a pega un waya na dje y despues na e cabuya. E momento cu e grupo a cana bay pa e truck y ranca e parti, e cabes a rementa sin aviso. E ora ey tabata 10:45 di mainta.
Sr. Romulo J. Franken, Corporal Infanteria na Savaneta Kemp a bisa cu el a caba di yega na e sitio pa bisa e comandante cu e mester bay Corsou bek pa haya mas informacion. Sr. Franken a bisa: “Mi a yega na e porta pazuid na Eagle y mi a mira Bruno Bremer bou di un pipa and Jacobo Kock tabata cerca di e beach y e ora mi a tende un explosion duro. Ora e hendenan di Playa a mira tur e soldanan banda di beach, algun di nan a bin mira kiko tabata pasando. Fortunadamente, nan no a wordo permiti pa bin mucho cerca.”
De Maagd, Vogelezang y Kooijman a muri instantaneo, mientras Joosse tabata severamente herida y a muri mas laat den dia di su heridanan den San Pedro Hospital. Marinier Klein a sufri herida na cabes y tabatin un hersenschudding. Miembro di Militar Kock y Bremer no tabatin herida visual, pero tambe tabatin hersenschudding. Tur tres a wordo hiba pa San Pedro Hospital pa ricibi tratamento. E curpa di e torpedo a sobrevivi e explosion y a wordo movi mas laat den dia pa personal di militar y hiba pa Savaneta Kemp. Joosse tabatin un camara cune y a tuma potret. E camara a wordo recobra y e potretnan a wodo procesa. Nan tabata hunto cu e rapport original di e incidente na 1942. Dos di su potret y seis otro tuma pa e Polis Militar despues di e explosion, ta den e Archivo Nacional na Den Haag. Ta un sentimento straño pa wak potretnan di un torpedo cu a wordo tuma pa e homber cu a wordo mata pa e mesun torpedo un rato despues. Imagennan di un mainta teribel y tristo riba un beach den un Aruba trankil.
Sr. Cerapio Thielman, un militar na Savaneta Kemp ta conta cu despues nan a trece un torpedo di 18 pia na Savaneta Kemp. E tabatin 30 bateria, y cu hopi instruccion di tiro riba dje.
Kiko a pasa cu e curpa, of parti patras salba di e torpedo? Di acuerdo cu Jos Rozenburg, e barco di artileria Hr. Ms. Van Kinsbergen a wordo instrui for di Willemstad, Corsou pa
Oranjestad, Aruba dia 23 di maart 1942. Despues di yegada di e barco su turret metrayador di 7.5cm a wordo kita pa entrega na e refineria di Eagle. E autoridadnan tabata na haltura cu e artileria na Juana Morto na Lago Heights lo no por proteha e refineria di Eagle contra atake for di lama. Asina ta, nan a escoge e solucion mas rapido pa e problema aki, cual tabata pa usa e metraydor mayor di Van Kinsbergen. Ora cu e barco a regresa Corsou, el a tuma hunto cune e parti salba di e torpedo di U-156. Autoridadnan militar na Willemstad tabata kier a investiga e torpedo na e tayer di mantencion na Waterfort, Corsou. E pregunta grandi ta keda, kiko nan a haci cune despues. Te awe, esaki ta keda desconoci.
Rapport di H. Oppenhuizen
Den un rapport oficial di 23 di februari 1942, Sargento-Mayor-Instructor H. Oppenhuizen ta relata e accidente di 17 di februari 1942 na Aruba:
Relaciona cu e accidente na Aruba riba 17 di februari 1942 cu e disarmamento di un torpedo riba e beach na Arend Petroleum Maatschappij ami, H. Oppenhuizen, Sargento-Mayor-Instructor di e Trupanan di Polis Militar, di acuerdo cu un tarea, a cuminsa cu un investigacion.
Aproximadamente pa 10:45 di mainta riba e fecha menciona ariba mi tabata na warda di polis na Playa. Net e ora ey mi a scucha un explosion duro cu un zonido cu a bini for di direccion di Arend Petroleum Maatsachappij. Aunke e disarmamento di e torpedo no tabata oficialmente conoci, inmediatamente a wordo sospecha cu e explosion a bini di eynan.
Inmediatamente mi a bay cu auto, acompaña pa e Sargento Policial, B. Martensen, pa e sitio unda e torpedo tabata. Na yegada eynan, mi a observa cu tabatin un accidente door cu nan tabata ocupa ta poniendo varios di e heridonan riba brancard, cu siguientemente nan a hiba nan cu truck militar na San Pedro Hospital na Playa. Na yegada di esnan herida na e hospital examinacion medico a mustra cu tres persona ya tabata morto. Nan tabata: (1) de Maagd, Dirk Adriaan Cornelis, Sargento-Mayor-Torpedomaker, naci na Tholen dia 15 di september 1894 y bibando na Corsou; (2) Vogelezang, Johannes, naci na Dordrecht, Hulanda, dia 18 di November 1916, Militar Tercer Klas, bibando na Aruba; y (3) Kooijman, Leonardus, naci na ‘s-Gravenhage dia 3 di Maart 1917, Militar Primer Klas, bibando na Savaneta Kemp na Aruba.
E di cuatro persona severamente herida aparentemente tabata Sargento Segundo Klas, Pieter Joosse, naci dia 31 di december 1912 na Arnhem, Hulanda, bibando na Waterfort, Corsou. Desafortunadamente, despues di un operacion na hospital, el a muri pa 3’or di atardi riba e mesun fecha ey, sin por a recobra su conocemento.
E personanan herida aparentemente tabata: (1) Klein, Antonius Jacobus Johannes, di 25 aña, Militar Segundo Klas, bibando na Savaneta Kemp na Aruba; (2) Bremer, Bruno, naci na Aruba dia 6 di october 1922, Militar bibando na Savaneta Kemp na Aruba; (3) Kock Jacobus, naci na Aruba dia 28 di mei 1922, tambe bibando na Savaneta Kemp, Aruba. E tres ultimo personanan aki a keda den San Pedro Hospital na Playa pa tratamento y observacion.
(Nota di autor: E unico persona herida cu ami tin informacion y potret na e momento aki ta Jacobus Kock. Jacobo a nace na Aruba dia 28 di Mei 1922, yiu di Antonio y Regina Kock. E tabata casa cu Mathilda Paesch, naci na Aruba dia 25 di april 1924, yiu di Paul Paesch y Demeta Jansen. Jacobo a muri dia 18 di juli 2000 y a wordo dera dia 21 di juli, 2000 den santana catolico na San Nicolas. Mathilda ainda ta bibando na Caya Jose Geermanstraat #32, na San Nicolas.)
Na e sitio di e accidente varios persona cu tabata presente a duna mi un tas chikito cu tabata parce cu tabata di Teniente Joosse basa riba e contenido. E papelnan ey, acompaña cu un declaracion, door di un intervencion di e comandante di trupa, a wordo duna na e Comandante Militar local na Aruba. Un copia di e declaracion ta encera cu e rapport aki.
Na mi yegada na e sitio di e accidente, mi a observa:
Na e sitio, unda e cabes di e torpedo a explota, e santo tabatin un disturbio, partinan di pida pida waya, tabata cay for di e cabes. Un cabuya diki tabata riba tera banda di e oriya di lama, cu a core pa un distancia di 100 meter te na un truck cu tabata para na e fin. E cabuya y e truck tabata pertenece na Arend Petrolueum Maatschappij cual a wordo presta na Teniente Joosse. E rabo di e torpedo, cu a wordo separa for di e cabes prome cu e accidente, tabata aproximadamente 43 meter west y aproximadamente 35 meter banda di tera for di e sitio unda e explosion a tuma luga. E parti patras di e torpedo tabata den direccion di tera.
Seis grabacion di inspeccion a wordo haci pa Inspector di Polis, J. van Driel, un dia despues di e accidente, cu lo wordo manda hunto cu e rapport aki. Como testigo mi a scucha:
Bronkuyzen Albertus naci na Leiden, Hulanbda dia 20 di November 1899, Director di Arend Petroleum Maatschappij y bibando na Arend-Camp na Aruba. El a declara lo siguiente na mi:
“Dia 17 di februari 1942, aproximadamente un cuarto pasa di dies mainta, mi tabata den compania di Teniente Joosse banda di e pomp-stacion di Arend Petroleum Maatschappij mas o menos 100 meter for di torpedo. Na e momento ey ya nan a separa e cabes for di e curpa, mientras e parti patras a wordo getouw pa e beach cu un cabuya y un truck perteneciendo na Arend Petroleum Maatschappij. Ora mi a acerca e teniente, mi a puntre si e explosion di e torpedo lo por causa algun peligro na e tankinan. El a bisa mi cu lo no tin ningun peligro. Nos a sinta patras di algun mondi y a mira cu e teniente tabata ocupa tumando algun record.
Na un cierto momento mi a tende un explosion di e dinamita, cual tabata poni anteriormente bou di e cabes di e torpedo. E explosion aki no tabata di e duro ey y e teniente a informa mi cu e no tabata satisfactorio. E ora nos a bay na e cabes no-explota di e torpedo, cual a base di e explosion, a bin resulta mas cerca di e beach y tabata wordo laba pa e ola cu tabata bin paden. Tur cu tabata involvi den e operación, a reuni na e cabes. Mi ta presumi cu nos tabata ocho para eynan y e teniente a puntra e sargento-mayor kiko mester wordo haci. E sargento-mayor a sugeri pa lastr’e hiba den lama. E teniente a papia di un pistol cu ainda nan no tabatin na Corsou. Esaki e lo desea di kita for di e cabes. El a puntra mi si mi tabatin un waya pe unda e por haci un intento pa ranca e pistol for di e cabes cu e cabuya y e truck. Mi a puntre kiko por pasa como resultado di esaki, el a bisa cu e cabes lo por explota, pero esaki no tabata sigur. Mi a manda busca un waya y e hombernan a mar’e na e parti dilanti di e cabes di e torpedo.
Mientras tanto tabatin algun mirones curioso cu a bin riba e tereno y kendenan den mi pensamento, tabata mucho cerca. Mi a bay cerca nan y a move nan, mientras mi a bay na un distancia mas sigur. Debi na e distancia cu mi tabata para y tambe cu e beach cu tabata mas abou di tera, mi no por a mira e progreso di e trabou cu tabata andando. Ora cu e hombernan aparentemente tabata cla, mi a mira nan ta bini na e top di e sero. Nan a keda para pa vigila. Na e momento ey e cabes di ripiente a explota cu un forsa teribel. Mi a cay plat riba tera, pa wak e resultado. Siguientemente, mi a mira victima gespart riba tera. Un miembro di militar (Klein), cu a wordo herida na su cabes a bin cerca mi y a puntra mi si e tabata seriamente herida. Mi a bis’e cu e no tabata pero e mester cay drumi na tera. Mesora mi a manda busca ayuda y tambe brancard. E victimanan a wordo manda pa San Pedro Hospital.
Despues di e explosion un camara a wordo encontra den becindario cu tabata pertenece na teniente Joosse, cual mi a tene. “Na e manera aki mi ta pasa e camara pa bo”. (Ami, cu mi nomber y adres, ta tuma e responsabilidad di e camara aki).
Despues di a lesa esaki como testigo di e rapport aki e ta wordo firma pa H. Oppenhuizen.
Aki mi ta declara cu mi a ricibi e camara, cu tabatin un machica chikito y un film den dje, cual mi a duna Inspector di Polis, J. van Driel pa procesa e film. Ta parse cu tres potret a wordo tuma. Dos di nan tabatin bon grabacion y a wordo manda hunto cu e rapport aki. E tres negativonan y e camara tambe a wordo inclui. Tambe mi a wordo duna e tres pida waya cu a wordo mara na e cabes di e torpedo, for di Sr. Leonardus Kortekaas, Gerente di garashi di Arend Petroleum Maatschappij. E pida waya aki lo acompaña e rapport aki cual lo sirbi unda e ta pertenece.
(Nota di autor: E potretnan tuma pa e camara ta den Archivo Nacional na Den Haag, Hulanda. E curpa di e torpedo un tempo tabata na Savaneta Kemp pero despues el a wordo movi.)
Aki ta sigui un entrevista di dia 18 di februari 1942, pa Oppenhuizen den San Pedro Hospital:
Klein, Antonius Jacobus Johannes, naci dia 15 di juli 1916 na Rotterdam, Hulanda, Militar Segundo Klas, certificado di nacemento no. 4649. El a declara na mi lo siguiente: “Riba 17 di februari 1942, prome cu merdia mi a informa e grupo cu lo yuda cu e disarmamento di e torpedo riba beach na Eagle. E grupo a consisti di: Militarnan Vogelezang y ami, y e militar Bremer, kende tabata e chauffeur di e truck. Ora nos a bay aeropuerto, nos a busca Teniente Joosse y Sargento-Mayor de Maagd y nos sigui directo pa Eagle. Ora nos a yega eynan, primeramente nos a coba un buraco bou di e cabes di e torpedo. Teniente Joosse inmediatamente a prepara un dinamita y a mar’e na e tapa. Ora esaki a cla, miembronan di militar Sargento-Mayor de Maagd y e militar Vogelezang a los e schroefnan. Inmediatamente cu esaki a wordo prepara, e cabes a wordo movi pa un truck y un cabuya largo. E ora e dinamita a wordo poni abou pa e teniente, cual tabata prepara caba. Un fuse di cinco meter largo a wordo mara. E ora el a cende e fuse. Di inmediato nos a core den diferente direccion. E teniente a bay den direccion di e pompnan di awa y a saca potret. E militar Vogelezang tambe a saca un potret di e teniente na e torpedo. Despues di cinco minuut cu a fuse a wordo cendi, mi a sucha un explosion chikito di e dinamita, cual a ser poni bou di e cabes.
Despues di e explosion nos tur a bay wak e cabes y mi a mira cu e cabes a djis move un tiki pa e oriya di lama. Na e momento ey mi a mira Militar Kooijman kende tabata tene warda na e waf di Eagle, banda di e beach ta biniendo cerca nos y a puntra nos kiko tabata pasando, cual mi a splik’e. Teniente Joosse a puntra nos pa un waya, cual nos a haya for di e truck cu tabata eynan mes. Nan tabata kier pa ranca e pistol for di e cabes. Ora e waya a wordo treci pa nos, e Sargento-mayor de Maagd a bisa: “Pakiko e mester un waya?” Tambe mi a tende bisa: “Kiko e ta bay haci cu un pida waya di koper asina?”
E militar Vogelezang a bin ta canando cu un pida waya, cual el a duna e teniente. Tabata un pida aproximadamente di dos meter largo, cu un conopi na cada banda. E teniente a duna e sargento-mayor e waya cual a wordo mara na e parti dilanti di e cabes cu ayudo di Vogelezang, patras di e cuatro cuchiu proyecta. E conopi mester tabata habri y dobla. E otro banda di e waya a wordo mara anteriormente. Ora esaki a cla, e teniente a intercambia palabra cu e sargento-mayor. Kiko nan a bisa mi no sa, pero mi ta asumi cu e teniente a haci un chiste cu e sargento-mayor y a bisa: “Keda te ora e cos aki wordo ranca”, unda e sargento-mayor a bisa: “Ami no.”
Nos kier a move mas leu. E sargento-mayor a coy su sapatonan cual el a kita anteriormente. El a sigui mi. Di repente tabatin un explosion teribel unda mi a wordo tira plat abou. Ora mi a lanta, mi a ripara cu mi tabata herida na mi cabes. Mas aya mi a mira varios otro drumi riba tera. Mi a wordo transporta pa hospital. Mi por declara cu prome cu nan a cuminsa e disarmamento, mi a mira cu e parti abou di e cabes tabatin un dobla un tiki mas cu mita di e largura di e cabes y di e total di e hanchura. E pistol a wordo pusha paden riba e parti abou. Mi a mira cuatro cuchiu punta afo pa e pistol, extendiendo pafo, cual tabata movibel pa e parti patras. E cuchiu mas halto tabatin un linea cora cu tabata core completo na e otro banda riba e pistol. Dilanti di e cabes di e pistol tabatin un chapaleta cu dos blachi, di cual tabatin un blachi cora cu tabata punta na e top cu e number 150.
Militar Kock a bin na e sitio den Capitan van der Spek su auto cu un mensahe pa teniente Joosse pa bis’e cu e mester mira Capitan van der Spek prome cu e comienso. Mi ta presumi cu e teniente no a compronde e militar, mi a splike e mensahe y e teniente a bisa: “esey mi no a compronde”. Despues di a lesa e rapport aki di e testigo, el a firma: Antonius Jacobus Johannes Klein, Militar Segundo Klas.
E rabo di e torpedo Plaatselijk Militar Commandant a tuma encargo di dje y a mand’e pa otro localidad. E rapport aki a wordo traha bou huramentacion, pa wordo manda pa Plaatselijk Commandant di Aruba, unda e ta pertenece.
Oranjestad, 23 di februari 1942
Sargento-Mayor-Instructor
H. Oppenhuizen (cu su firma)
San Pedro Hospital
Na cuminsamento di e di Dos Guera Mundial, Hospital San Pedro na Playa tambe tabata prepara su mes pa cualkier calamidad. Cu e periodo di blackout, cuarenta lampi di kerosin, flashlight y lampi di gasolin a wordo poni den kamber di operacion. E lusnan di caya a wordo ahusta na e parti ariba pa lombra directamente abou. Ora di cende of paga e lusnan di coriente cinco biaha, “fase 8” lo cende e lanternanan automaticamente y tur e lusnan pafo lo baha di claridad.
Riba e anochi di 15 di februari 1942, e alarma di atake aereo a zona. “Tabatin submarino den becindario y nan a causa un situacion horibel cerca di San Nicolas”. Pa 7’or di mainta, tempran pa su mañan, dos truck a yega cu diesnuebe homber riba e tereno di hospital. E hendenan tabata preto di petroleo, di cabes te pia y algun tabatin kemadura severo. Un homber Ingles y un Chines ya tabata sucumbi y a yega hospital tapa cu un lona. Nan tabata nabegantenan cu tabata riba e tankeronan.
E siguiente dia, 17 di februari 1942, tabatin e accidente cu e disarmamento di e torpedo na Eagle beach. Un rato despues siete truck a yega, cada uno cu brancard cargando un herido. Tres militar a muri na e sitio, esta: Dirk Adriaan Cornelis de Maagd; Johannes Vogelezang, y Leonardus Kooijman.
Un otro oficial, teniente 2° Klas Pieter Joosse, naci dia 31 di december 1912 na Arnhem, Hulanda, tabata seriamente herida. E tabata ainda na vida. Pero cu hopi splinter di waya penetra den su cuero. E dokternan a purba saca e splinternan pa busca di salba su bida, pero sin suerte. Despues di un operación, el a muri pa 3’or di atardi. Tabatin tambe tres otro herido cu tabata militarnan local: Bruno Bremer, Jacobo Kock y Antonius Jacobus Johannes Klein
kendenan a ricibi hersenschudding y perdida di oido. Sr. Bremer tabata severamente herida y a keda den como pa un luna. El a wordo hiba den exterior pa mas tratamento medico. Dai 20 di februari 1942, e cuatro militarnan Hulandes a wordo dera den santana di Playa cu honor militar.
Na cuminsamento di 1998, cincuentiseis aña despues, comisiona pa e Prins Gneral (CZMCARIB) na Corsou, Kapelan di Flota, Frans (F.A.M.) Kerklaan a wordo pidi pa busca un funerario pa saca e restonan pa manda pa Hulanda. Sr. Kerklaan no tabata na fabor di e decision aki pasobra el a sinti cu e restonan mester keda Aruba. Aparentemente un ruman di Pieter Joosse, Anton Joosse a insisti pa su ruman wordo traslada pa Hulanda. E Fundacion di Graf Militar e ora a dicidi cu restonan di tur cuatro victima wordo manda pa Hulanda. Esaki tabata basa tambe riba nan esfuersonan pa transporta mas tanto victimanan di guera mas tanto posibel pa Hulanda pa centralisa spaarmento di gastonan a largo plaso.
Dia 6 di mei 1998, Frans M. Kerklaan, Vlootaalmoezenier di Savaneta Kemp a manda un carta pa Yolanda Wever di Funerario Momentomori na Arendstraat 105 na Oranjestad, Aruba, cu un lista di e cinco victimanan Hulandes di guera kende e Fundacion di Graf di Guera Hulandes tabatin intencionm pa dera nan un bes mas na Hulanda. Aki ta sigui e nombernan di e cuatro victimanan y e santananan unda nan tabata dera na Aruba:
Santana Protestant, Boerhavestraat, Playa:
1. Nomber: Van Eijk, Benendictus
Rango: EO Hr. Ms. Katendrecht
Fecha nacemento: 18 di januari 1897
Fecha fayecimento: 27 di juni 1941
2. Nomber: de Maagd, Dirk A. C.
Rango: MJR. Torpedomaker
Fecha nacemento: 15 di september 1894
Luga nacemento: Tholen, Hulanda
Fecha fayecimento: 17 di februari 1942
3. Nomber: Joosse, Pieter
Rango: LTZ 2 KMR
Fecha nacemento: 31 di december 1912
Luga nacemento: Arnhem, Hulanda
Fecha fayecimento: 17 di februari 1942
Santana Catolico, Boerhavestraat, Playa:
4. Nomber: Vogelezang, Johannes
Rango: MARNALG 3
Fecha nacemento: 16 di November 1916
Luga nacemento: Dordrecht, Hulanda
Fecha fayecimento: 17 di februari 1942
5. Nomber: Kooijman, Leonardus
Rango: MARNALG 1
Fecha nacemento: 3 di maart 1916
Fecha fayecimento: 17 di februari 1942
Sr. Kerklaan a pidi gastonan relaciona cu e entiero, tumando na cuenta lo siguiente:
A. Coba graf di e defuntonan.
B. Otro caha pa transporta e resto di e defuntonan.
C. Cera e grafnan bieu.
D. E destruccion di e piedranan.
Funerario Momentomori, asisti pa militarnan di Savaneta Kemp a coba e restonan. E ora e funerario a prepara y pone nan den dos caha y manda nan pa Hulanda.
Dia 29 di mei 1999, a manda e restonan pa Hulanda. Nan a wordo dera di nobo den e Ereveld na Loenen, Appeldoorn, Hulanda. Kooijman, Vegelezang, Joosse y de Maagd ta den Plot A, grafnan number 653, 654, 655 y 656, respectivamente.
Siguientemente ta un inventario di e articulonan haya dia 17 di februari 1942 na e sitio di explosion na Arend Petroleum Maatschappij. Un cartera cu contenido:
. Nuebe nota bancario di Fls.10.00.
. Tres biyechi di loteria di Comision Prins Bernard Corsou.
Numera 9250, 9201 y 9244 (sorteo 31 di mart 1942).
. Un buki pa tuma nota.
. Un rapport di un bom fuera di servicio.
. Algun recibo, carta y pasashi di aerolinea.
Basa riba e contenido, tabata parce cu tur tabata pertenece na Teniente Joosse, menos un pasashi.
Oranjestad, 20 di februari 1942
De S.M.I. Brigade-Commandant
H. Oppenhuizen (firma)
Monumento Dedica na e Cuatro Militarnan
Dia 21 di november 2009, Dick de Bruin, Toine van der Klooster y Andre Loonstra, miembronan di e ekipo di sambuyadonan di SS Oranjestad Memorial Committee cu ayudo di Gregory Paesch, Edward Yarzagaray y otronan a lanta un anker cerca di e beach di Eagle pa instal’e como un monumento na honor di e cuatro militarnan Hulandes, na Savaneta Kemp na Aruba.
Dia 20 di februari 2010, Dufi Kock, presidente di e comision, den un ceremonia oficial, a haci donacion di e anker na Commandante Edwin Hofma di Savaneta Kemp. El a wordo instala den e kemp den presencia di Aruba su Prome Ministro, Mr. Mike Eman, dignitarionan, miembronan di sambuyadonan y invitadonan. Di acuerdo cu Commandante Hofma, e monumento lo wordo poni na e entrada mayor den futuro.
Buscando Miembronan di Famia
Willem Donck a rondia e famianan di e cuatro victimanan Hulandes cu a muri di e accidente di e torpedo na Eagle Beach y a haya sa cu Pieter Joosse tabatin un ruman homber. E ruman aki a bishita e graf na Aruba na 1967. Desafortunadamente, el a muri na 2008. Willem ta den contacto cu su casa. Pa motibo cu el a topa cu su casa despues di guera nunca el a conoce Pieter. Tambe el a bisa Willem cu e y su casa a bishita e graf na Aruba na 1986. Pa motibo di mal estado cu e graf tabata aden, nan a haci contacto cu e Fundacion di Santananan di Guera Hulandes pa haya Pieter Joosse y e otronan repatria y dera nan di nobo na Hulanda na e santana monumental na Loenen. Willem a bis’e tocante e monumento di e anker na Savaneta Kemp na Aruba y el a bisa cu e ta sigur cu su casa lo a gusta esaki. Na 2010 famianan di e otro tres victimanan, conoci pa e Fundacion di Santananan di Guera Hulandes, a wordo informa tocante e establecimento di e monumento di e anker na Savaneta Kemp. Pa motibo di reglamento di privacidad nan identidad no por wordo divulga pa e fundacion.
Buscando e Torpedo Perdi
Entre october 4-7, 2011, Hr. Ms. Pelikaan cu su capitan, Comandante LTZ 1 Marten Veenstra a bin Aruba pa busca torpedo 2 cu a wordo lansa pa e submarino Aleman U-156 dia 16 di februari 1942 y cu a termina den lama. Nan mision tabata pa lanta e torpedo, hib’e den lama grandi y explota e cabes di e torpedo cu dinamita. Despues entrega e curpa di e torpedo na autoridadnan concerni.
Hr. Ms. Pelikaan A-804 ta un barco auxiliador Naval cu ta staciona na Willemstad, Corsou. Entre otro tareanan, e ta sostene operacionnan y ehercicio di e militarnan di Antiya, Aruba y Wardacosta. Durante simanannan 41-43 parti di e Ekipo Naval di Disarmamento cu ta abordo tabata haciendo ehercicio y entrenamento den e region di Caribe. E grupo ta consisti di Comandante LTZ 1 Will Meurer y su nuebe buceadonan.
Varios persona na Hulanda (Dick de Bruin, Jos Rozenburg y Willem Donck) y na Aruba (Dufi Kock y Alfredo Pichardo) tabata/ta investigando e eventonan cu a tuma luga na Aruba durante e Di Dos Guera Mundial. Den un intercambio di e-mail poco luna pasa ora e eventonan concerniendo SS Arkansas a wordo descubri, Stan Norcom a suministra nos cu informacionnan valioso manera e Kriegs Tage Buch (buki di guera) di e U-156 y tambe mapa di e waf di Eagle di 1931. Sr. Norcom ta un ex-residente di Lago Colony y kende a scirbi un buki di U-156, Beginning to Das Ende na 2008.) Cu e informacionnan aki y otro documentonan sosteni nos por a haci un reconstruccion importante di e atake riba Arkansas y asina haci un evaluacion unda e torpedo perdi por ta. E tempo aya caba a wordo sugeri pa algun cu un sondeo por wordo haci di e torpedo perdi.
Como cu algun miembro di e grupo tin coneccionnan directo cu Naval Real Hulandes nos por a presenta e caso di e torpedo perdi na e ekipo di disarmamento di Naval Real Hulandes. Basa riba e documentonan cu a wordo otorga na nan, e decision a wordo tuma y usa e ultimo cuatro dia di nan ehercicio pa busca e torpedo perdi dilanti di Ealge Beach na Aruba sosteni pa e barco Naval Hr. Ms. Pelikaan y usando e robot (REMUS) di bou awa.
A pesar di e esfuersonan di e ekipo di desarmamento y nan buceadonan, e torpedo perdi no a wordo encontra. Tin un posibilidad grandi cu den e ultimo 70 aña e torpedo por a wordo movi significantemente pa motibo di coriente fuerte. Despues di cuatro dia e ekipo di desarmamento a termina nan investigacion. Aunke e torpedo no a wordo descubri nos ta pensa cu e resultado di e investigacion aki, y e (aunke poco disapunta) a contribui na otro capitulo na e “Neuland/Aruba” su storia. Adicionalmente Comandante Meurer a sigura nos cu e proyecto no a termina ainda. E lo ta bek cu 45 buceado y tambe asigna mas tempo den nan esfuerso di investigacion.
Si e torpedo ainda ta den awa di poco profundidad, e ta keda un peligro pa sambuyadonan recreativo si nan trompica riba dje of mishi cune sin realisa e peligronan. Si e wordo encontra, nos conseho ta pa busca hende specialisa den e asuntonan aki pa disarm’e.
For di e Autor
Johann Conradd Oduber, kende hunto cu Srs. Sloterdijk y van Meeteren a encontra e torpedo riba beach, miho conoci como Johnny, a nace na Aruba dia 3 di November 1922. Dia 9 di juni 2011 Johnny a muri na edad di 89 aña. El a bay laga su señora Maria Telma Suitbertha Lacle y ocho yiu. El a wordo dera dia 13 di juni 2011 na e santana Catolico na Oranjestad.
Torpedonan ta representa pa tres modelo caracteristica G7e of G7a pa identifica e tipo di torpedo. Tur torpedo di e Di Dos Guera Mundial a usa e model “G” sigui pa e number identificando su largura (5 of 7 meter), y e letter final ta identifica e metodo propulsional (a = stoom, e = electrico).
Segun documento den archivo na Den Haag, na aña 1939 e Comision di Arteleria di 19.2cm na Juana Morto tabata referi cu esaki tabata situa na Pedro Mosa pa indica e tereno halto panort di e refineria di Lago.
Dia e Di Dos Guera Mundial a cuminsa, e refineria y e hospital a wordo sera temporalmente. Quinta del Carmen a bira e “club” pa e poco staf cu a keda atras, pero masha pober manteni. Despues di guera, e staf di e refineria a wordo convenci pa habri Quinta del Carmen di nobo pa acomoda un luga di keda pa e staf. E dokter a keda biba riba e tereno, pero e hospital no a habri bek, y a cay den decadencia total.
Despues el a bira un cas priva, restaura y manteni mas tanto posibel den su arkitectura original pa e doñonan cu a biba eynan. E cas a wordo adkeri pa famia Hamers, cu afortunadamente a mantene e cas den un bon condicion, y a yuda pa haya e storia rico di e edificio aki.
E hospital a wordo nombra pa e prome dokter Arubiano, kende tabata trata su pashentnan den su cas (Quinta del Carmen) prome cu e prome hospital di Aruba, San Pedro de Verona a wordo estableci pa e nursenan Catolico na aña 1920. Hospital San Pedro de Verona a wordo converti den un cas pa nursenan na aña 1977 ora cu Hospital Dr. Horacio Oduber a cuminsa ricibi su prome pashentnan. Entre 1938 pa 1985 e refineria di Lago na San Nicolas a bin cu e di dos hospital pa trata primordialmente su empleadonan, nan famia y cuidadanonan priva y sigura. Tabata na aña 1985 cu e hospital aki a sera cu a haci cu Hospital Dr. Horacio Oduber a bira e unico hospital riba e isla. E hospital aki tabata uno general y un centro di trauma di nivel III, situa na Eagle Beach den e area di Oranjestad.
Na fin di aña 2014, e mansion Arubiano aki di mas o menos cien aña bieu, situa na Bubali 119 a wordo renoba y converti den un restaurant pa e doño di Barefoot Grill Restaurant cu a mantene e nomber di Quinta del Carmen Restaurant. El a habri riba dia di Pasco, 24 di December 2014. E tin un bunita ambiente. E cas a wordo completamente restaura cual ta inclui un bunita hardin, yen di mata y flor, patras unda huespednan por sinta y desfruta di un atmosfera agradabel. E staf fantastico, servicial y atento cu ta ricibiendo elogio continuo riba nan website, di esnan cu a bishita e restaurant.
Famia Jeandor na Bubali:
Persey su mayornan a traha na Hospital Quinta del Carmen. Su tata tabata traha cu Dr. Harmsen. Pesey nan a lanta den e dos casnan patras di Quinta del Carmen, door cu e tabata hunto cu e fundador di Crus Cora na Aruba, esta Dokter Dussenbroek. Persey su tata a traha na Arend Petroleum Maatschappij (Shell). Caminda cu veld di Bubali ta awo, tabatin un cancha di golf. E tempo ey, Persey y Sonny Tiel, como mucha tabata piki bala pa: Merryweather, Pasnich, Barbour, Every, Vi Hendriquez y hopi mas. Persey, actualmente tin un tanta, ____________, casa cu Belin, mama di Edwin (Jack) Tromp cu ta wardando algun famia for di Inglatera cu a traha cu nan. Nan ta bin pa un encuentro familiar. Mama di Jack Tromp actualmente ta na Mari Stella. Papa Doen tabatin un cunucu planta cu maishi, bonchi y patia patras di Hato.
Famianan cu tabata biba schuin pariba di famia Jeandor tabata Sr. y Sra. Juan Hidalgo (Venezolano), tata di Oscar, Chinto, Dora, Bito y otronan. Patras di nan tabata biba, den un cas pega cu e boticanan di Dokter Dussenbroek, famia Pedro y Bibi Giel, cu tabata mayornan di Eddy y Prins Giel. Banda di nan tabata biba tambe Sr. Scotty Barbour, tata di Barbour (dfm) cu a traha ultimo na Aruba Trading na Playa. Casa di Scotty ta Sra. Aida Henriquez, ruman di defunto V. Henriquez cu tabata maneha e stacion di gasolin (Shell) riba boulevard, na Playa, pabou di Oficina di Aduana. E tempo ey tabatin loods banda di Teatro De Veer.
Sr. Nicky Habibe tabatin su planta di ijs na Washington. Famia Jeandor a sali di Bubali y bay biba den un di e casnan di Sr. Habibe cu tabata keda pariba di Chaia Luidens, wela di Sr. Didi Donker. Mama di Didi, Sra. Meme, ta na bida ainda. Mangoteca tabata di Sr. Rey Luidens, kende ta padrino di bautismo di Persey. Baban Donker, tata di Didi, Ramon y otronan mester a para padrino di Persey, pero como cu e no tabata casa cu Meme, pastoor a nenga, y Rey Luidens a para na su luga. Rey Luidens tabatin un macaco cu tabata tira hende cu mango.
Algo otro interesante cu a pasa na e beach di Eagle tabata cu un dia mainta, dia 19 di maart 1952, un bayena ta subi tera na e beach. Con el a yega ey a keda un misterio.


c: text/html

text:
Minister di Finansa Xiomara Maduro: Gobierno ta gradici tur trahador pa nan solidarismo y esfuerso na bienestar di Aruba Union ta haci tur logro posibel na bienestar di Aruba
Na momento cu e pandemia Covid-19 a azota nos Pais, e pandemia a trece reto y sacrificio grandi cune, pero Gobierno a asumi su responsabilidad y Pueblo a uni pa crea e forza pa logra bienestar di Aruba. Un y tur tabata solidario y si no tabata pa e sacrificio di, entre otro, Empleado Publico, Gelijkgestelden, Parlamentarionan, Ministernan, Pensionado di APFA, empleado di Compania Estatal etc etc, no por a brinda alivio na esnan cu tabata tine mas dificil na momento di e crisis di Covid-19.
Pa e motibo aki Minister di Finansa den nomber di Gobierno di Aruba ta gradici tur cu tabata solidario cu Aruba y ta gradici tur empleado publico, semi publico, fundacionnan, companianan estatal y sindicatonan pa nan esfuerso y solidaridad na bienestar di Aruba. E siman aki Gobierno a paga 5% di recorte na empleado publico, semi publico y e fundacionnan a ricibi e 5% mas di subsidio. E pago tabata posibel door cu Gobierno a presupuesta e pago di 5% den Presupuesto 2022 y esaki a wordo aproba pa Parlamento di Aruba. E restante di e 12.6% di recorte lo wordo presupuesta den Presupuesto 2023.
Minister Maduro ta trece dilanti cu e retonan no a caba. Aruba lo sigui na mesa riba e diferencianan di opinion cu Hulanda. E mandatario ta haci un yamada pa Aruba mantene union, pasobra esaki ta e forsa y e grandesa di Pais Aruba cu ta haci tur logro posibel na bienestar di Aruba.

robotstxt: allowed

filter: keep


text:
KRALENDIJK – Pa medio di e mensahe akí Chirino Dental Clinic kier informá pueblo di Boneiru ku entrante di awe, lo tuma medida pa evitá transmishon di COVID-19 (coronavirus):
1. E dentista lo ta disponibel solamente pa kaso nan di urgensia.
2. Bou di urgensia nos ta kompronde: doló persisente i fuerte, infekshon, hinchamentu den boka/kara òf aksidente relashoná ku e djente.
3. Pashènt mester yama klinika promé. E number di telefòn ta: +599 717 8106 òf +599 786 3005
4. Tur tratamentu regular, manera kontròle/konsulta, limpiesa di djente i yena djente, lo keda posponé te ku otro aviso.
5. Muchanan bou di 18 aña i persona nan desabilitá mester bini akompañá ku solamente un persona mayor di edat. Esaki ta pa evitá aglomerashon di hende den e klinika.
6. Si bo tin síntoma di grip, fèrkout òf un tosá, por fabor NO BINI.
Nos ta prekupá pa e bienestar i salú di e publiko en general i di nos team dental. Nos ta apresiá bo koperashon, a medida ku nos lo superá nos prekupashon kresiente tokante di COVID-19. Nos ta deseá boso tur klase di suerte, i nos ta pidi tur hende pa kuida nan salú i evitá kontagio!
PA EMERGENSIA YAMA +599 717 8106 ÒF +599 786 3005 ENTRE 8’OR PA 9’OR.


text:
Cuminsamento di siman Camara di Comercio a manda un carta pa Alonso Tromp caminda basicamente a nenga di inscribi su peticion pa cambio di e directiva di Partido Democracia Real (PDR) den e registronan.
Lider di e partido Andin Bikker cu ta den conflicto cu sr. Tromp ta comenta: âSegun mi a compronde ta di basta dia caba lo a informa verbalmente na sr. Tromp cu Camara di Comercio no ta inclina pa bay over na inscribi e peticion pa cambio di directiva di PDR y cu e ta liber pa e bay corte a base di articulo 16, inciso 2, di e Handelsregisterverordening. Pa motibo cu ta sr. Tromp ta esun cu kier cambia e inscripcion actual na Camara di Comercio, ta na su persona pa cana e caminda pa corte, si e ta pensa cu e tin un caso. Ami no ta kere cu e tin un casoâ.
Sr. Bikker ta lamenta cu tin un par di persona lo a cuestiona Camara di Comercio. “Nan mester compronde cu Camara di Comercio ta imparcial y ta haci su trabou di salvaguardia e registro.” En todo caso cu e decision di Camara di Comercio, e directiva actual y di semper di Democracia Real ta keda e unico directiva pues nada no a cambia. Sr. Bikker ta keda lider di e partido cu e a funda na 2004.
Lo ta bon pa sr. Tromp refleha un rato paso e no ta miembro di partido Democracia Real y no ta wordo identifica cu PDR, cual ta logico, segun sr. Bikker. E partido a wordo funda na 2004 pa Andin Bikker kende como unico lider a carga y crece e partido durante tres eleccion y lider’e ya pa casi 13 aÅa, caminda cu sr. Tromp apenas a bin aparece te casi na ultimo momento riba lista na 2013. Desde di e eleccion aki el a retira for di politica activo. Pues un gran mayoria di persona ta opina cu si sr. Tromp kier sigui den politica e caminda ta habri pa e subi un otro lista of bay traha su propio cas pa medio di un partido nobo. Sr. Bikker ta splica: “Mescos cu a pasa den pasado ora cu por ehempel a funda MEP, ADN, RUBA y PDR, of e por hasta reactiva partido Aliansa.”
Comision di bon boluntad
Finalmente a remarca cu un grupo di amigo mutuo a propone pa explora si por habri dialogo pa medio di un comision di bon boluntad. Sr. Bikker a indica cu como personanan adulto y profesional e caminda di dialogo a base di buena fe mester por keda habri si tin disponibilidad pa cu esaki. E ta conclui cu: âMi ta lamenta cu sr. Tromp a kies un caminda di discordia y ningun dia a tuma contacto cu mi persona, no obstante cu nos conoce otro di chikito y cu bispo di Pasco mi a yam’e invitâe pa nos reuni.â
Reaccion di Alonso Tromp
Bon Dia Aruba a comunica cu sr. Tromp y puntr’e su reaccion riba decision di Camara di Comercio anto si e ta pues bayendo corte. Sr. Tromp respectivamente a contesta cu e mester reuni cu abogado prome cu e por divulga algo. “Ami ta cana semper den margen di ley. Mi ta respeta nos leynan y statutonan a base di esey mi ta actua. Mi no ta cana papia mentira.” Pa locual ta e comision di bon boluntad cu sr. Bikker a trece pa dilanti, Bon Dia Aruba a puntra sr. Tromp riba esaki cual e ta bisa tambe e mester papia cu su abogado riba dje pa wak ki consecuencia e lo por tin. Â “Nos ta semper positivo anto no tey pa perhudica ningun hende, nos tâey pa defende e partido. Nos no kier pone e partido drumi, nan kier pone e partido drumi. Nos ta PDR, nos no ta POR,” sr. Tromp ta comenta.
Asina cu e directiva nobo ta inscribi na Camara di Comercio segun sr. Tromp: “E ta cana su caminda naturalmente di bay wak kico ta kico di e organisacion pa despues. Y naturalmente e ta  start e proceso pa sigui busca miembronan nobo y papia cu tur miembronan cu tabata riba lista. Nos si lo sigui crece e partido.”


text: Diaranzon madruga durante patruya polisnan atento di distrito 2 (Noord) a nota un auto sospechoso dilanti un snacktruck na Paradera. Mesora nan a bay controla y a mira cu e conosido di polis V. hunto cu un dama conosi tambe. Pero nan a cana bay lagando e auto atras, ora polis a bay mira den e auto a nota un cantidad di partinan di airco. Conosiendo V. polis no a confia e asunto y a confisca e vehiculo pa mas investigacion. Polis a bay tira un bista den cercania y a tuma nota di un airco grandi di Morning Supermarket baha. Pero polis no por a saca afo si nan a kit’e pa benta afo of pa drecha.


text:
WILLEMSTAD — Ayera nochi, 15 di dezèmber 2015, FFK a tene su anochi di premiashon kaminda den un ambiente ameno ekiponan, hungadónan, wesnan, direktor tékniko, direktor atministrativo i tur ku a resaltá e aña aki den e ámbito di futbòl lokal a keda premia.
FFK a hasi entrega di kopanan pa e ekiponan kampion i supkampion di Liga MCB Promé, Segundo, Terser Divishon. A saka e ganadónan di e diferente nominashonnan ku ta tin i tambe a premia e hungadónan di aña di Liga MCB i kampionato di Dama.
E kopanan ku a keda entrega ta lo siguiente;
- Liga MCB Terser Divishon
Kopa ekipo kampion: Atomic
Kopa ekipo supkampion: Haitian Union Klup
- Liga MCB Segundo Divishon
Kopa ekipo kampion: Vesta
Kopa ekipo supkampion: Inter Willemstad
- Liga MCB Promé Divishon
Kopa ekipo kampion: Centro Dominguito
Kopa ekipo supkampion: CSD Barber
Aki ta sigui tur e diferente ganadónan di e kategorianan ku ta tin:
Dirigente Atministrativo
Dirigente atministrativo di aña Liga MCB Segundo Divishon:
Eric Fraay
Dirigente atministrativo di aña Liga MCB Promé Divishon:
Roderick Volk
Direktor Tékniko di aña
Direktor tékniko di aña Liga MCB Segundo Divishon:
Ronald Trouwloon
Direktor tékniko di aña Liga MCB Promé Divishon:
Ingemar Pieternella
Wes di aña
Sam Hye
Fair Play Cup
Fair play Cup kampionato Dama:
Hubentut Fortuna
Fair Play Cup Liga MCB Terser Divishon:
Atomic
Fair Play Cup Liga MCB Segundo Divishon:
Vesta
Fair Play Cup Liga MCB Promé Divishon:
SUBT
Ekipo di aña
Ekipo di aña Liga MCB Segundo Divishon:
Vesta
Ekipo di aña Liga MCB Promé Divishon:
Centro Dominguito
Nobato di aña
Sjahir Colina
Kiper di aña
Kiper di aña Kampionato Dama:
Curilma Carolina
Kiper di aña Liga MCB Terser Divishon:
Ruduensley Giterson
Kiper di aña Liga MCB Segundo Divishon:
Raymar Revierre
Kiper di aña Liga MCB Promé Divishon:
Jarzinho Pieter
Máksimo goliadónan
Máksimo goliadó Kampionato Dama:
Lauryn Richardson
Máksimo goliadó Liga MCB Terser Divishon:
Dayron Lodovica
Máksimo goliadó Liga MCB Segundo Divishon:
Mauricio Moreno
Máksimo goliadó Liga MCB Promé Divishon:
Norvianel Naar
Hungadó di aña
Hungadó di aña Kampionato Dama:
Samantha Statie
Hungadó di aña Liga MCB Terser Divishon:
Dayron Lodovica
Hungadó di aña Liga MCB Segundo Divishon:
Mauricio Moreno
Hungadó di aña Liga MCB Promé Divishon:
Ashar Bernardus
FFK i MCB, e banko di deporte, ta yama pabien na tur nominado i e ganadornan i ta spera ku nan lo sigui ku e tremendo trabou ku nan a bin ta ehersé pa yuda engrandese e deporte rei, futbòl!


text:
Kacho
Kachó (nòmber sientífiko: Canis lupus familiaris) ta un forma domestiko di e wolf gris, un miembro di e famia Canidae di e orden di Carnivora. E nòmber ta wòrdu usá pa tur dos e tipo ku ta wòrdu husá pa kompaño humano anto esun lòs. E kacho doméstiko a bira e bestia ku mas hopi ta tene pa traha, yag, antó kompanio den historia humano. E kachó mashá lihé a bira parti di mayoria kultura humano i tabata di hopi signifikashon pa e promé tribu di hende. Ta kere por ehèmpel ku e emigrashon over di e Estrecho di Bering no por tabata posibel sin e uso di kachó komo animal di karga pa lastra na slee-nan. Kachó ta hunga hopi ròl pa hende, manera, jagmentu, ranchero. protekshon, yuda polis i militarnan, kompanio, i mas resien, asisti individualnan di hèndikèp. E versitilidat akí mas ku probablemente kada otro animal konosí, a duna e kachó nòmber "mihó amigu di homber" den e mundu west. Awendia tin apróksimadamente 400 mion kacho rònt mundu.
E palabra kachó ta derivá di e idioma português: cachorro.


text:
Resultadonan di Beisbòl Liga Grandi ayera:
- Baltimore Orioles a pèrdè di Boston Red Sox ku skor di 7-1 den 7 entrada
- Chicago Cubs a derota Pittsburgh Pirates ku skor di 5-2
- New York Yankees a pèrdè di Detroit Tigers ku skor di 2-1
Didi Gregorius a konektá 1 hit den 3 turno na bate. Didi tin un promedio di .200
- Cincinnati Reds a derota Milwaukee Brewers ku skor di 6-1
- Cleveland Indians a pèrdè di Chicago White Sox ku skor di 4-3
- Minnesota Twins a pèrdè di Kansas City Royals ku skor di 7-1
- San Diego Padres a derota Colorado Rockies ku skor di 14-3
- Oakland Athletics a gana Los Angeles Angels ku skor di 6-3
- Houston Astros a derota Seattle Mariners ku skor di 7-5
Partidónan di Liga Grandi pa awe:
- Chicago Cubs kontra Pittsburgh Pirates
- Miami Marlins kontra Philadelphia Phillies
- St. Louis Cardinals kontra Washington Nationals
- Baltimore Orioles kontra Toronto Blue Jays
- New York Yankees kontra Detroit Tigers
- Atlanta Braves kontra New York Mets
- Boston Red Sox kontra Tampa Bay Rays
- Cincinnati Reds kontra Milwaukee Brewers
- Cleveland Indians kontra Chicago White Sox
- Minnesota Twins kontra Kansas City Royals
- San Diego Padres kontra Colorado Rockies
- Texas Rangers kontra Arizona Diamondbacks
- Oakland Athletics kontra Los Angeles Angels
- Houston Astros kontra Seattle Mariners
- Los Angeles Dodgers kontra San Francisco Giants
Breve:
- E ekipo di Baltimore Orioles inisialmente a pone Jonathan Schoop riba lista di hungadó inkapasitá pa 15 dia. Pero segun manager di e ekipo Buck Showalter, e ta kere ku Jonathan lo keda afo seis-pa-ocho siman. Showalter ta spera ku e hubentut di Jonathan lo yuda pa e tempu di rekuperashon ta mas banda di seis siman ne bes di ocho.
- E ekipo di Albuquerque Isotopes ofisialmente a pone Jair Jurrjens riba lista di hungadó inkapasitá pa shete dia. Segun e ekipo di Isotopes Jair a rèk un múskulo na e parti ariba di su bel di pia drechi i no ta relashoná ku su rudia manera a pensa inisialmente.
Dòbel A
- Chris Garia no a konektá hit den 3 turno na bate pa Frisco RoughRiders. Chris tin un promedio di .135
Klase A
- John Polonius a konektá 1 hit den 3 turno na bate ku 1 kareda anotá pa San Jose Giants. John tin un promedio di .133
- Darren Seferina no a konektá hit den 2 turno na bate pa Peoria Chiefs. Darren tin un promedio di .333
- Ozhaino Albies a konektá 3 hit den 5 turno na bate ku 2 kareda anotá pa Rome Braves. Ozhaino tin un promedio di .257
- Gianfranco Wawoe a konektá 2 hit den 4 turno na bate ayera for di kua su di 2 honron di temporada ku 1 kareda anotá i otro empuha pa Clinton LumberKings. Gianfranco tin un promedio di .345


text:
Oranjestad-Diadomingo atardi Minister di Cultura, Otmar Oduber tabata presente na Centro di Bario Brasil, unda cu a celebra Nos Cultura en grande. E dia aki tabatin diferente actividad cultural y Mercado di Santa Rosa tabata pariba unda cu nos comunidad un biaha mas a disfruta di e variedad grandi di productonan local.
Pa 3:30 atardi e Gran Parada Cultural a cuminsa cu un cantidad grandi di participante y sigur a resalta Minister Oduber, kende a participa activamente den dje hunto cu dos di su yiunan. El a bisa cu e Parada Cultural aki ta uno hopi bunita y e ta sinti su mes hopi orguyoso y contento di por ta parti di dje.
Riba e pregunta di e pakico el a dicidi di participa activamente den dje, el a contesta cu esaki ta algo cu e ta sinti, cu e tin un amor grandi pa nos cultura y pa tal motibo tambe el a pidi pa por a haya e cartera aki bou di su ministerio. E ta di opinion cu hopi cos grandi por wordo haci pa engrandece nos cultura y ta aplaudi e iniciativa di Centro di Bario Brasil pa organiza un parada una ta rindi homenahe na nos cultura y e biaha aki recordando specialmente nos mama di cultura Bernadina Growell.
Por a compronde cu esaki ta e promer biaha cu un Minister di Cultura ta participa activamente den e parada y Minister Oduber a indica cu esaki ta algo cu el a sinti pa haci, e ta un manera pa promove y duna realce na nos cultura.
El a bisa tambe cu tanto Ministerio di Cultura como Departamento di Cultura lo contribui na engrandece e Parada Cultural di Centro di Bario Brasil. Ya caba e ta bay aparece den e calendario cultural di nos isla. E ta un parada cu no solamente nos hendenan por disfruta di dje, pero tambe nos bishitantenan, asina nan ta haya un bista y sabor di kico nos cultura ta y kico e ta representa.
Finalizando Minister Otmar Oduber a expresa cu e ta recomenda tur hende pa tur aña presencia y participa den e Parada Cultural, pasobra e ta un experiencia unico unda cu nos Cultura ta sobresali. El a felicita Centro di Bario Brasil y tur organizador pa un parada hopi bunita honrando nos cultura.


text:
25% SPECIAL NA AMSTERDAM MANOR BEACH RESORT CELEBRANDO 25 AÑA
Amsterdam Manor Beach Resort ta celebrando e aña aki na luna di december 25 aña di aniversario. Y pa e motibo aki tin un luna di celebracion caba Especialmente pa e localnan Amsterdam Manor Beach Resort ta ofrece 25% di descuento na Passions on the Beach, un restaurant sumamente romantico unda bo por disfruta di un bunita sunset dinner saboreando platonan manera un delicioso “catch of the day” of un “Caribbean Shrimp”. Tambe na Mangos restaurant e 25% aki ta obtenibel unda tur dia nan ta ofrece un breakfast extenso y diferente anochi tematico manera BBQ night, French Night y hopi mas.
Banda di e dos restaurantnan aki MVC Eagle Beach cu ta bou di e mesun management team di Amsterdam Manor Beach Resort tambe ofrece pa e luna di juli 25% na Tulip Caribbean Brasserie. Un restaurant completamente renoba unda bo por disfruta di un plato suculente.
Tulip Caribbean Brasserie ta ofrece un combinacion di cuminda Frances, Hulandes y Caribbean y tin opcion pa sinta den nan jardin cu un bista bunita pa lama of paden sea pa un E oferta aki ta valido di dialuna pa diadomingo pa e luna di juli. Si mester remarca cu mester avisa di antemano cu bo lo haci uso di e promocion aki mustrando bo ID local y no ta valido cu otro promocionan. E staff y personal di Passions on the Beach, Mangos y Tulip Caribbean Brasserie ta invita bo pa bin disfruta di sea breakfast, lunch of dinner y sinti bo
manera un turista riba bo isla. Pa mas informacion y reservacion jama na 5271100 of mail Concierge@amsterdammanor.aw. Like nos riba Facebook/Amsterdam Manor Beach Resort Aruba y keda na altura di tur nos promocionan.


text:
Den nan wega di despedida di Division Honor, SV Juventud Tanki Leendert a enfrenta SV Caiquetio, un gesto positivo ya cu nan a logra sera un oncena completo, comparando cu loke a pasa e siman anterior, hasta cu reservanan sinta riba banki, p’asina hunga futbol na deleite di esnan presente y nan fanaticada den un bunita prestacion deportivo. Caiquetio ta den nan weganan di “fogeo” p’asina hunga pronto den play-off di ‘promocion-degradacion’, ademas di esey no tabatin otro incentivo pa cu wega aki, otro cu deportivismo y honor.
Caiquetio a domina for di un principio caba y hasta a haya un gol facil den pianan di Rishair Gomez apenas na minuut 3, p’asina hasi e wega 1-0 pa Caiquetio, Rishair mes no por a kere su suerte ora e bal a cai net dilanti dje y el a probecha pa anota pa su ekipo. Mas atakenan di e oncena di Paradera a sigui despues di e prome gol ey, na minuut 12 ta Emigene de Cuba ta anota pa Caiquetio atrobe pa hasi e wega 2-0. Juventud a cuminsa purba mas y sali busca un gol y drenta wega, awo cu mas iniciativa pero cu falta di yegadanan di calidad. Caiquetio mes a hala un poco atras despues di e di dos gol dunando Juventud mas espacio ariba, pero nan calidad dilanti gol tabata falta, Caiquetio hasta a logra “slow down” e ritmo di e wega na nan fabor, pero cu pasenshi toch Juventud a haya algun yegada, hasta na e punto di anota un gol pa corta bentaha na minuut 40 pa medio di Aldrick Jacobs p’asina drenta den e wega. Halftime a bay aden asina mes tambe cu e anotacion di 2-1 na fabor di Caiquetio.
E di dos tempo cu un Juventud cu mas vigor ta cuminsa bastante competitivo y ta Juventud mes a tuma control di wega, pushando Caiquetio atras den nan zona di defensa, esaki tabata debi tambe na e cambionan multiple cu nan por a hasi door di e profundidad di nan banki, pianan fresco cu a duna nan protagonismo, en comparacion cu Caiquetio, cu net contrario, tabatin un banki limita, cu awor a cuminsa afecta nan. E desgaste fisico di Caiquetio a yega nan un punto unda tabata parce cu Juventud lo por a bay saka probecho pa hasta gana e wega, ya cu Caiquetio no tabatin contesta pa e iniciativa di Juventud, pero, chens tras di chens a wordo desperdicia pa e oncena di Tanki Leendert. Nan presion riba Caiquetio a sigui pa gran parti di e di dos tempo, Caiquetio no tabatin salida, pero Juventud tampoco por a dal e golpinan fulminante pa empata y bay ariba, si por lo menos nan tabatin e talentoso Andres Caicedo disponibel pa e wega aki, nan a purba pero no tabata nan dia, no tabata tampoco nan temporada den Division Honor.
Cu tur e iniciativa y dominio di Juventud, ta un banjo di awa friew mes nan a haya na minuut 83 ora cu Caiquetio den un contra-atake a haya un penalty y gol converti pa Emigene de Cuba pa e 3-1 na nan fabor. Akinan tambe Juventud a “desploma” y a realisa cu nan no tabata por mas, e ultimo minuut nan aki e cuadro di Paradera, debilita fisicamente pero no mentalmente, a sabi hasta di haya un di dos aliento pa bay pone e stokada final den wega aki y e sufrimento di Juventud Tanki Leendert. E di cuater gol a bini pa medio di Emigene de Cuba atrobe pa su ‘hatrick’ di e anochi na minuut 90, bon mereci, un gol bunita den semi palomita di cabes cu a bay skina skina na banda drechi di e portero cu no por a alcansa, esey tambe tabata e “broche di oro” pa Emigene de Cuba cu tabata nos ‘man of the match’. Resultado final Caiquetio 4 Juventud Tanki Leendert 1.


text:
Personanan ku ta bou di hipnósis, ta sinti nan mes den un sorto di trance. Durante di terapia hipnósis por wòrdu mirá komo un estado di atenshón konsentrá kaminda bo ta hopi sugestibel. Hipnósis no ta duna kambio, pero e ta duna e posibilidat pa kier kambia. Mi ta di opinion ku durante di dia kada persona ta varios biaha den trance. I bo ta huza hopi biaha sin ripará hipnósis riba bo mes. Anto ku resultadonan negativo, ku despues ta resultá den e remarke: “Bo ta mira, presísamente loke mi tabata pensa”.
Pa bo por wòrdu hipnotisá, bo mester ta interesá den hipnósis i bo mester ta sinti bo mes komfortabel ku e terapeuta. Asina di mes bo ta konfia e persona aki tambe. Profundo of fásil den hipnósis tur dos ta bon pa kambia bo bida emoshonal i sinti bo mas felís. Hopi biaha hende ta bisa mi: “Mi tabata konsiente ba tende” “Mi no a bai leu den sonjo”. Esei tampoko ta e intenshón durante terapia. Aunke ku e sa sosodé tambe ku personanan ta bisami ku pa un momento nan no a sigimi i ku nan tabata mas okupá ku loke nan tin ku bai hasi mas aworó. Òf e por ta asina tambe ku nan ta drenta un relahashón profundo. Na e momento ei nan ta tende mi si, pero nan no a sigi mi verbalmente i tòg nan ta kontesta mi preguntanan. Mientras ku bo por partisipá den e tratamentu ku mi ta ofresé i bo por bisami loke ta sosodé den bo kurpa i bo mente, bo ta na kaminda pa un bida mas agradabel. Pues hipnósis ta un kos di tur dia i komo terapeuta mi ta hasi algu spesial di dje.


text: Pa Minister di Husticia mr. Andin Bikker ta un honor y placer pa ta na e etapa pa haci apertura di un facilidad nobo pa cu e servicio di IASA. Diabierna ultimo e apertura a tuma luga di e facilidad na Vondelaan unda antes tabata oficina di dokter Meelis. Segun Minister Bikker momento cu el a asumi responsabilidad como minister, el a haya peticion pa busca un luga un tiki mas central y un tiki mas adecuado pa e servicio. Motibo di esaki, pasobra IASA awor ta duna e servicio di aplicacion pa prolonga estadia turistico. E edificio nobo na Vondelaan pa IASA ta uno mas adecua pa por atende cu e pilar mas grandi di Aruba cu ta turismo. Diligentemente cu e team na oficina di Minister a busca un luga pa haya uno adecuado y den ultimo simannan a haci tur preparacion pa ekipa e oficina debidamente. Los di esaki segun e mandatario, Aruba tin su retonan na frontera y sigur un di e instancianan cu ta atende cu frontera y ta e prome cu turistanan ta topa cune ta IASA. Tambe ta trahando pa IASA bay over pa traha hunto cu Warda nos Costa pa cu vigilancia di fronteranan. Segun Minister Bikker, e sa cu tin retonan pa loke ta vigilancia di frontera y siguramente e instancia cu ta creando cu ta bay yama Inmigracion Aruba ta bay ta uno robusto y uno cu ta bay enfrenta y ekipa pa enfrenta e retonan cu pais Aruba ta den. Diligentemente a sinta den ultimo lunanan cu sindicatonan pa tin un draagvlak amplio pa e cambionan cu ta bay tuma luga segun Minister di Husticia mr. Andin Bikker.


text:
For di februari, mi a pidi un reunion pa tende di Prome Minister Gilmar Pik Pisas kiko ta pasando i kiko e ta bai hasi. Nada no a sosode !. Minpres. tabata gusta wak dia i fecha di reunion, ta 118 dia !!!! Den 118 dia 4 hende a baiiiii, nan a skohe pa buska otro kos di hasi. Un kantidat a bira malu, no por traha !
Kuantu hende mas mester bira malu òf bai, òf ta esei ta e intenshon? No ta trata koalishon of oposishon, nos ta papia di Hende, nos Hendenan, ban serio !
Tur ku ta sigui sostené e kos aki , ta responsabel pa loke ta pasando. Hopi tristu !


text:
IBISA ta informa: DIA MUNDIAL DI CURASON
Dia 29 di september ta dia Mundial di Curason. Riba e fecha aki hopi pais na mundo ta pone atencion riba e salud di e curason, specialmente riba e pasonan cu por tuma pa preveni malesanan di curason y ader (malesanan cardiovascular). Malesanan di curason y ader ta actualmente e causa di morto number uno na mundo, segun World Health Organization (WHO). Y na Aruba esaki tambe ta e caso. E hecho aki no ta un sorpresa pa motibo cu e cantidad di persona cu ta sufri di malesanan cronico y/of cu tin un of mas factor di riesgo, a aumenta na Aruba y rond mundo. E factornan di riesgo y malesanan cronico mas comun ta: Stress, Obesidad, Falta di Actividad Fisico, Abuso di Alcohol, Humamento, Colesterol halto, Diabetes, Presion Halto y Enfermedad di Riñon. Continuando cu e campaña ‘Sa Bo Numbernan’ IBiSA ta bay realisa diferente chekeo di salud durante luna di September y Oktober. IBiSA lo haci chekeo den sector priva pero tambe ta ofrece pueblo en general 6 dia di screening completamente gratis di Colesterol, cintura y BMI (Body Mass Index). Banda di esaki ta duna informacion pa haci cambio den e sistema di biba pa uno mas saludabel. Fechanan pa e screening pa publico ta lo siguiente: 28 di september na Fitville for di 2:00 pa 6:00 PM 29 di september na Fitville for di 2:00 pa 6:00 PM 30 di september na MFA Noord for di 9:00 AM pa 3:00 PM 1 di october na PriceSmart for di 9:00 AM pa 3:00 PM 2 di october na MFA Savaneta for di 9:00 AM pa 3:00 PM 3 di october na Superfood for di 9:00 AM pa 3:00 PM IBiSA ta invita henter e comunidad di Aruba pa probecha y participa na un di e chekeonan di salud.


text:
Kralendijk – Delegashon di Arte di Palabra di Boneiru ta gradisí tur pa e sosten risibí di primeramente mayor i famia di e partisipantenan, fanátikonan i tur ku a biba ku e aktividat aki desde komienso te final. Tambe ta gradisí e komishon organisadó di Aruba bou di guia di Julie Merencia i Ange Marie Jessurun (tanteAnge) pa a inisiá ku e proyekto aki na aña 2000. Nos partisipantenan di Boneiru a representá Boneiru dignamente na Aruba.
Djárason 28 yüli 2021 na final di atardi a tuma lugá e kompetensia di Arte di Palabra ABC 2021 na Aruba den sala di Cas di Cultura. Tabatin 32 obra presentá pa diferente hóben di Aruba, Boneiru i Kòrsou. Boneiru a partisipá ku diesun obra presentá dor di ocho partisipante i Boneiru tabatin representashon den tur kategoria. E partisipantenan tabata Ramso Coffie, LygairaPieters, JeaniroDorothea, Maria-Luisa Troncon, Juriella Josephia, Irlenska Martinus, Akeesha Cicilia i Radinka Alberto. Partisipantenan tabata bou di guia literario di Jonathan de Wind. E delegashon di Bonaire enkabesá pa Sekshon di Kultura, Arte i Literatura (SKAL) tabata konsistí di Sulainie Martis, Seferina Saragoza, LyndonLeito, Juliette Clarenda, Christopher Frans i Urvin Sint Jago.
Pa loke ta trata premiashon, tabatin 21 premio. Boneiru a konkista 10 premio i sobra a bai repartí pa Aruba i Kòrsou. E aña aki tambe tabatin un ganador apsoluto (premio general) i esei a bai pa Rafael Garcia di Aruba. Remarkabel ta ku Boneiru a posishoná su mes na promé lugá den kuater di e seis kategorianan. Den e kategoria di poesia original e partisipantenan di Boneiru a piki tur premio.
Un bista di e premionan ku partisipantenan di Boneiru a risibí.
KATEGORIA A POESIA EKSISITENTE KLAS 1-2
Nòmber partisipante Obra Posishon den kategoria
Ramso Coffy Na final di kaminda ganadó
LygairaPieters Mi idioma terser finalista
KATEGORIA B POESIA ORIGINAL KLAS 3-6
Nòmber partisipante Obra Posishon den kategoria
Ramso Coffy Pensamentu di un hóben ganadó
JeaniroDorothea Sanashon interno promé finalista
Maria-Luisa Troncon Bas den bo kas segundo finalista
KATEGORIA C POESIA ORIGINAL KLAS 3-6
Nòmber partisipante Obra Posishon den kategoria
Irlenska Martinus E spil ganadó
Juriella Josephia Tempu segundo finalista
KATEGORIA D KUENTA EKSISTENTE KLAS 1-2
Nòmber partisipante Obra Posishon den kategoria
JeaniroDorothea WinchoBuyadó ganadó
KATEGORIA E KUENTA ORIGINAL KLAS 1-2
Nòmber partisipante Obra Posishon den kategoria
Radinka Alberto Ban eksplorá Boneiru terser finalista
KATEGORIA F KUENTA ORIGINAL KLAS 3-6
Nòmber partisipante Obra Posishon den kategoria
Juriella Josephia E buki di aña segundo finalista


text:
Bo kier aporta na e formacion di nos muchanan? Bo ta un persona cu por carga responsabilidad y traha independientemente of den ekipo? Bo ta curioso y creativo? Si e contestanan ta si, e ora e estudio pa maestro di Enseñansa Primario, cu IPA ta ofrece, ta e estudio ideal pa bo. E estudio pa maestro di Enseñansa Primario ta forma maestro cu ta cualifica pa duna les na mucha di scol preparatorio y/ of scol basico: un maestro cu ta funciona competentemente den klas, na scol y den un ambiente social.
Inscripcion pa e estudio aki ta tuma luga online. Solamente studiante cu tin diploma di sea havo, vwo of mbo/EPI nivel 4 of cu ta den examenklas di un di e scolnan menciona por inscribi. Inscripcion pa e 21+Toets a cera dia 12 di november 2021, dus no ta posibel mas pa inscribi pa 21+ Toets pa aña academico 2022-2023.
Bo ta sinti bo yama pa haci e estudio aki y ta desea di inscribi? Bishita e website www.ipaaruba.com, bay na aanmelden y scoge pa beroepstest. Riba e pagina aki lo bo haya informacion general di beroepstest. Tambe instruccion pa loke ta trata procedura di inscripcion cu lo tuma luga online. Tuma tempo pa lesa e informacion pasobra esaki ta sumamente importante pa por facilita e proceso di inscripcion y preparacion pa haci beroepstest. E ultimo dia pa inscribi pa e estudio pa maestro di Enseñansa Primario ta 18 di februari 2022. Despues di e fecha aki no por inscribi mas pa aña academico 2022-2023. Tene na cuenta cu solamente studiante den examenklas of graduado di havo, vwo of mbo nivel 4 por inscribi pa e estudio pa maestro di Enseñansa Primario.
IPA ta invita comunidad di Aruba, specialmente tur persona interesa pa cuminsa un estudio na IPA pa ‘like’ e pagina di Facebook Instituto Pedagogico Arubano, p’asina keda na altura di tur e ultimo desaroyonan.


text:
Deklarashon online impuesto general di konsumo (ABB)
Ofisina di Impuesto Hulanda Karibense ta duna bo e oportunidat pa entregá bo deklarashonnan di impuesto general di konsumo (ABB) online. Esaki ta nifiká ku bo por entregá bo deklarashon elektrónikamente via MijnCN.
Kon e ta traha?
A splika tur kos riba e website di MijnCN. For di trahamentu di un account te ku outorisashon di un hende. Den diferente imágenan ta kubri e diferente pasonan.
Bo tin otro pregunta tokante e deklarashon online impuesto general?
Bo pregunta no ta den e preguntanan hopi hasí i e no ta kontest’é den e videonan di instrukshon? E ora ei bo por manda un e-mail na balie@belastingdienst-cn.nl
E helpdesk na Boneiru banda di esei ta alkansabel via telefòn di djaluna te ku djaweps di 8 or pa 12 or di mainta i di 2 or te ku 4 or di mèrdia i riba djabièrnè di 8 or te ku 12 or di mainta. E helpdesk ta alkansabel na +599 715-8545.
Ku e portalnan di deklarashon online aki, nos ta konfia ku nos ta optimalisá e fasilidat di uso i nos servisio.


text:
TRABOU PA KÒRSOU SATISFECHO KU DESAROYONAN POSITIVO DEN NOS NV NAN Aqualectra, Curoil i RDK yudando pa baha kosto di bida i aportá na medio ambiente
TRABOU PA KÒRSOU SATISFECHO KU DESAROYONAN POSITIVO DEN NOS NV NAN
Aqualectra, Curoil i RDK yudando pa baha kosto di bida i aportá na medio ambiente
Trabou pa Kòrsou TPK a tuma nota di algun desaroyo positivo pa nos pais danki na nos mes profeshonalnan.
Meskos ku tur otro hende ku ta sigui prensa, Trabou pa Kòrsou TPK por a tuma nota di e notisia ku Aqualectra Multi-Utility (AMU) lo suministrá awa sekundario. Ta bon pa ta konsiente ku Aqualectra ta sòru pa awa primario, ku por sierto ta e mihó awa pa bebe na mundu. I awa sekundario ta awa ku ta ser uzá pa laba outo, mata, spula wc, limpia ‘pool’ èts. Ta bon pa sa ku e awa sekundario no ta bai ta di mal kalidat, solamente e no ta pa bebe.
E ret di awa sekundario lo ta unu apart for di esun di awa primario. AMU lo pone e instalashon di awa sekundario na Bapor Kibrá, kuminsando ku e sektor hotelero. Produkshon di awa sekundario ta rekerí menos gastu i kímiko kual ta algu bon pa nos pais. Ta un estilo tremendo pa promové uso duradero i mas konsiente di nos awa. TPK ta kontentu ku e desaroyo aki komo e diskushon pa ku uso mas konsiente i duradero di awa ta bini hopi dilanti durante reunionnan di Parlatino.
Tambe TPK a tuma nota di e echo ku Curoil lo hasi uso di koriente di Aqualectra pa asina yuda baha nan gastu drástikamente. Manera ta konosí, CRU e kompania ku tabata suministrá koriente i energia pa Curoil, ta plat desde yüni 2022. Pa yega na un solushon e 3 NV nan di gobièrnu Aqualectra, Curoil i Refeneria di Kòrsou a yega na un akuerdo pa Curoil kumpra koriente serka Aqualectra. E esfuerso aki ta den kuadro pa yuda tene e preis di kombustibel abou.
TPK ta sumamente kontentu i orguyoso ku e desaroyonan aki. Kòrsou tin su profeshonalnan ku ta pone kos pasa.
Selikor
Ohalá un dia Selikor tambe por yega na e echo ku ta separá shushi for di na kas dor di pone kliko pa diferente tipo di shushi.


text:
E siman aki a tuma lugar un sesion informativo pa tur compania cu ta declara carga y mercancia. Riba peticion di varios companianan importador, douane cu asistencia y facilitacion di ATIA lo ta tresiendo un curso den cual lo toca tur tema cu tin di haber cu e proceduranan di declaracion di mercancia na douane. E meta di e curso ultimadamente ta un miho servicio, cu lo aporta na crecemento di economia di Aruba y lo stimula comercio internacional.
Transaccionan comercial ta cana bon solamente si e fluho di informacion y documentonan ta bon organisa. Conocemento di e procedura y e capacidad pa aplica e proceduranan aki corectamente ta sigura cu e productonan por move sin tardansa inecesario. E curso “Declarant Douane” lo ofrece conocemento intensivo di e legislacion di douane na un manera practico pa asina e brokers por tin un miho comprension di e proceduranan y asina anticipa na mes momento unda por tin posibel problema y con pa resolve esakinan na un manera efectivo.
Lo ripiti e curso mas despues den aña pa asina por brinda e oportunidad na tur broker na Aruba pa hasi e curso.
Durante e reunion, señor Marcelito Pablo como cabesante di e curso a informa un sala yen, di tur e detayes di e curso cu lo cuminsa 2 di maart y lo finalisa na final di juni cu un examen. E interes tawata hopi grandi y e prome tanda di e curso ya caba ta casi yen cu un maximo di 25 persona. E curso lo tuma lugar tur diamars y diahuebs di 6:30 pa 8:30 di anochi na oficina di ATIA. Pa mas informacion por tuma contacto cu ATIA via info@atiaruba.org.


text:
Tourism Corporation Bonaire (TCB) a rekonosé Andy Serberie pa su akto noble hasí djárason. Andy Serberie tabata piskando algun mia for di kosta i a nota algu kòrá ta drif riba awa.
Ora el a yega serka, el a topa ku dos sambuyadó ku a bai leu for di kosta i ku tabata buskando yudansa pa bai kosta bèk. Mesora Andy a yega mas serka pa a duna e sambuyadónan un pida kabuya pa nan por a tene na dje i trese nan salvo bèk na kosta.
Pa e akto noble aki TCB a rekonosé Andy komo un embahador di Boneiru. Andy a risibí un medaya di oro i tambe un regalo di parti di TCB i Karels’ Beach Bar & Restorant i un estadia di Plaza Beach Resort & Casino. Andy sigur ta un ehèmpel pa nos tur i su akto ta representá e komunidat di Boneiru ku semper ta kla pa duna un man na un i tur.


text:
Na momento ku Prome Ministernan di Ex-Antias, asina yama islanan o paisnan outonomo atende e di 76 Asamblea General di Nashonan Uni mientrastantu ku nan gobiernonan I parlamentunan di nan islanan ta subordina na poder di e gobierno di Prome Minister Hulandes Rutte.
Sekretario di Estado Knops, ku a forsa nan- Korsou, Aruba I St Maarten- pa entrega I sede mas di nan ya limita outonomia ku nan tabata posee, ku tabata kaba bou di e minimo standard di Nashonan Uni I ley internashonal, pa por a hanja ayudo pa Covid-19. E pregunta ta ku nan partisipashon ta boluntario o ta bao di menasa di Hulanda pa propaganda Hulandes? Nan lo partisipa den reunion di alto nivel I lobby pa fondonan di Sustainable Development Goals(SDG) I Small Islands Development Islands(SIDS) di nashonan uni bao di menasa Hulandes
E kuater prome ministernan ta na nivel igual? Kua PM ta e hefe di delegashon pa e Asamblea General? Ken lo papia riba e podium – un prome minister, un minister di Reino, e ambasador na Nashonan Uni, e PM di Korsou, Aruba o St Maarten?
E pregunta prinsipal ta si ku e Prome Ministernan Karibense lo ekspone I denunsia na Asamblea General I mundu e agreshon Hulandes I violashonan komete kontra e pueblonan Karibense di Reino. Nan lo konta Nashonan Uni I mundo e berdat?
Hipokresia di marka mayo ta ku e pome minister Hulandes Rutte ku ta asisti no ta e gobierno ofisial nobo di Hulanda pasobra e elekshonan Hulandes ku a wordu tene na Mart 2021, te ku awe nan no a logra forma un gobierno. I espesialmente debi ku e proseso aki ta wordu primeramente mina pa “eksploshon di eskandalonan di rasismo/deskriminashon/korupshon” viktimizando e mesun suidadonan Caribense ku ta wordu mis-representa na Nashonan Uni pa e propaganda Hulandes aki.
Ademas, kon ta posibel ku e Komite CERD resientemente a akusa e gobierno Hulandes di violashonan di derecho humano I seriamente I fuertemente a kuestiona e mesun gobierno di prome minister Hulandes ku a forsa e akuerdo di COHO I kontinuashon di kolonialismo Hulandes riba pueblonan Karibense di Reino mientrastantu ku e prome ministernan Karibense ta asisti na e show Hulandes na Nashonan Uni? Nan lo no ta kometiendo traishon di nan mes pueblonan?
E kampanja pa lobby pa e fondonan di Sustainable Development Goals 2030 I SIDS dor di e prome ministernan Karibense subordina no lo wordu usa den mes strategia ku e Millenium Development Goals fondonan pa eradikashon di pobresa, ku e Hulandesnan a usa eksitosomente pa atrae, dividi I destrui Antias Hulandes? E asina yama islanan outonomo no lo tin mesun suerte ku Bonaire, keriendo ku dor di entrega nan outonomnia nan lo risibi e fondonan di SDG? Te ku awe, e pueblo Boneriano no a risibi fondo di MDG pa eradika pobresa. Esaki todo lo kontrario ku e promesanan ku a wordu hasi na e aneksashon illegal di Bonaire nan 10-10-10 ku a resulta den mas pobresa ku nunka antes; 3 banko di kuminda a surgi bao di gobernashon kolonial Hulandes; e hendenan lokal mester traha dos pa tres trabao pa sobrebibi, I mas ku 50% di e populashon di e isla ta biba bao linja di pobresa. Standard Hulandes: mesun plan, mesun resultado pa e islanan CAS?
Finalmente, e menasa mas serio pa nos islanan su trajektoria pa re-list ta ku nan presensia na Nashonan Uni komo “Prome Minister” di e paisnan (ku no ta independiente) semi-outonomo por konfundi algun di e Estadonan independiente- espesialmente ora ku e tema di re-inskripshon riba e lista di Nashonan Uni di mesun islanan outonomo aki wordu plantia- na Nashonan Uni. Esaki por seriamente peligra e derecho legitimo di nos pueblonan pa wordu proteha komo un Teritorio-Sin-Propio-Gobernashon bao di skrutinashon di Nashonan Uni, kaminda Hulanda lo tin e obligashon pa raporta anualmente na Nashonan Uni den konformidad ku Artikulo 73.
Esaki lo ta otro momento kritiko kaminda e prome ministernan di e pueblonan Karibense lo tin ku hasi un eskoho historiko. Nan bao di menasa Hulandes lo skohe banda di e opresor Hulandes I traishona nan pueblonan un biaha mas manera tabata e kaso na 1955 den e 10 Asamblea General di nashonan uni?
Fundashon Nos Kier Boneiru Bek- Bonaire Human Rights Org- Decolonization Chapter Former Neth. Antilles
CC Sekretario General di Nashonan Uni, Sr Antonio Manuel de Oliveira Guteres
Komite riba Eliminashon Rasial I Deskriminashon
Parlamentu I Gobierno di Hulanda
Parlamentu I Gobierno di Korsou
Parlamentu I Gobierno di Aruba
Parlamentu I Gobierno di St Maarten
Caricom
COPPPAL
Parlatino
CELAC
Global African Congress
Facts riba kontinuashon di kolonialismo Hulandes den Karibe, Korsou-Aruba-St Maarten- Bonaire- St Eustatius:
Korsou: e prome minister di Korsou, gobiernu I parlamentu ta bao di supervishon finansiero no-demokratiko di di nan presupuesto, ta subordina na desishon I leynan di Reino, I ta permanese bao di menasa fuerte di intervenshon dor di Den Haag I resientemente pa motibu di krisis di Covid-19 nan a wordu blackmail pa entrega mas outonomia I ta subordina na un entidat Hulandes no-demokratiko (COHO), ku ta possee poder pa kontrola tur aspekto di e isla. Den otro palabra, debolbe na gobernashon kolonial den un flus moderno.
Aruba: e prome minister di Aruba I gobierno I parlamentu ta aktualmente bao di un supervishon no-demokratiko finansiero di nan presupuesto I meskos ku Korsou, ta subordina na desishon I leynan di Reino, a blackmail nan pa firma I entrega mas outonomia dor subordina nan gobierno na un institushon Hulandes no-demokratiko (COHO), ku ta posee podernan pa kontrola tur aspekto di e isla. Den otro palabra, debolbe na gobernashon kolonial den un flus moderno.
St Maarten:prome minister di St Maarten I parlamentu I gobierno ta aktualmente bao di kontrol no-demokratiko di nan presupuesto I nan gobierno ta wordu dirigi pa Den Haag. Ta subordina na desishon I leynan di Reino. E Hulandesnan a abusa di kaos despues di orkan Irma, e nesesidat pa ayudo finasiero pa rekonstrukshon, I resientemente e krisis di Covid-19 ku un aktitud di sino o fono pa pone parlamentu I gobierno di St Maarten bao di menasa I blackmail nan I despues di algun resistensia pa firma un akuerdo “illegal” di COHO, ku ta subordina nan demokrasia bao di e institushon Hulandes no-demokratiko aki. Meskos ta debolbe na gobernashon kolonial den flus moderno.
Bonaire:e pueblo Boneriano ta wordu goberna den un status kolonial kontra di nan deseo. Nan demokratikamente I legalmente a rechaza e status, pero mas alarmante ta e proseso systematiko andando: e kampanja di kolonisashon di imigrashon/establese nobo ku a kuminsa ku maneho habri sin restrikshon di imigrashon pa tur Hulandes-Oropeo I sin e posibilidat pa atende o para esaki. E destitushon I eradikashon di nos pueblo ta kompleto ya ku nos a wordu redusi na un grupo di minoria riba nos mes isla den korto tempu desde e aneksashon illegal na 10 oktober 2010, I kaminda nos a wordu ankra bao di derechonan desigual den Konstitushon Hulandes na Oktober 2017
St Eustatius: e mesun situashon ku Bonaire I ademas e akshon I intervenshon unilateral no-demokratiko di e Hulandesnan na St Eustatius na februari 2018, derokando e gobierno legitimo demokratikamente elegi pa medio di poder abusivo di ley I ku polis I forsa militar riba standby. Esaki a wordu sigui ku nombramento di gobernantenan kolonial no-demokratiko gobernando e pueblo Statiano I tenementu di un elekshon di farse na 2020 pasobra e lidernan demokratikamente elegi no ta posee ni podernan pa desishon ni ehekutivo I ta permanese bao di gobernashon-kolonial-Hulandes


text:
Diamars Departamento Publico di Aruba (DOW) a cuminsa haci varios di e rooinan limpi rond di nos isla, en conexion cu e posibel yegada di un tormenta tropical entre diaranson cu diahuebs.
Mainta nan a presenta na Oasis Farm na Pos Chikito, cu a haci un inversion di hopi tempo, sodo y esfuerso pa nan por a planta tur e fruta- y berduranan cu tin den e farm. Pero DOW a presenta cu tres truck y un chubato pa benta e cura abou y habri e canal bek pa un miho fluho di awa.
Vincent Hughes tin un tempo caba ta trahando eynan, hunto cu e doño, cu a inverti placa. Pero awo cu ta asina leu, diripiente dialuna atardi, personal di DOW ta bin pa duna un plazo di 24 ora pa kita tur cos for di eyriba.
Hughes a bisa cu nunca el a spera cu esaki lo por pasa. Door di e sistema cu a traha e caminda, e casnan di ambos banda di caminda ta keda geplug. Na unda e farm ta situa, tin un canal unda cu e awa ta pasa te unda cu tin un pool patras. Antes nan tabata tin un sistema unda cu e awa ta pasa over.
Pero awendia nan a traha un cas eynan, cual ta blokia e sistema di riolering. E luga mes, Oasis Farm ta traha riba pallet, nan no a construi nada, cu por stroba e pasada di awa. Pero pa habri e canal, nan a destrui tur e matanan. Ta door di plantacion y bende e fruta- y berduranan, esaki ta yuda pa nan saca nan gastonan.
Pa un relato mas amplio, lesa bo corant digital TREMPAN.


text:
Detenshon i konfiskashon pa ladronisia di vehíkulo
KOMUNIKADO DI PRENSA 406 /2022
26 ougùstùs 2022
Detenshon i konfiskashon pa ladronisia di vehíkulo
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Enkonekshon ku un kaso di ladronisia di outo ku a tuma lugá den e periodo di 20 di
sèptèmber 2021 te ku 19 di mart 2022 na un agensia di outo na Jan Noorduynweg, e tim
enkargá ku ladronisia di vehíkulo a tene 2 entrada hudisial.
E promé entrada hudisial a tuma lugá djabièrnè 26 di ougùstùs 2022 na Cocolodeweg
alrededor di 05:30’or i aki e tim a hasi un detenshon.
Ta trata di e hòmber sospechoso E.G.R. d W. di 50 aña di edat nase na Kòrsou.
Durante di e entrada hudisial a haña i konfiská artíkulonan ku ta di importansia pa e
investigashon.
E di dos entrada hudisial a tuma lugá na e adrès Kaya Amor Platoniko. Na e adres aki a
konfiská algun vehíkulo pa e investigashon.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text: KRALENDIJK – Djabièrnè algu despues di 10’or di anochi sentral di polis a risibí notifikashon ku un tipo mester a lòs algun tiru for di un arma di kandela den laira na altura di malekon riba Kaya Jan N.E. Craane. Esaki a tuma lugá entre Kas di Regatta i un snèk. Mesora un patruya a sali en buska di e tipo aki. Alrededor di 10:45 di anochi, polis a detené e hòmber di inisial R.C. na un kas situá na Kaya Jan N.E. Craane en konekshon ku violashon di Lei di Arma di Kandela BES i pa no a duna oído na òrdu di polis. Tambe a konfiská e arma di kandela na momentu di detenshon.


text:
HULANDA — Djadumingu ultimo 20 di sèptèmber 2015 aya na Capelle aan de Ijssel, e ekipo di sòftbòl Eurostars derotando e ekipo di Storks for di Den Haag ku e skore di 20–0 a titulá kampion sin pèrdè ningun wega durante e temporada di sòftbòl 2015.
Eurostars dames 3 ta un ekipo kual a wòrdu lanta i forma pa yunan di Kòrsou biba den Rotterdam i bisindario i ta hungando bou di e organisashon di beisbòl i sòftbòl Eurostars na Capelle aan den Ijssel.
Nunka antes den historia dje organisashon di Eurostars un ekipo kual ta forma parti dje organisashon a yegá di titulá kampion invikto.
E ekipo aki ta wòrdu forma pa e siguiente hungadónan: Charlotte(Lotty)Padmore, Lucerita(Lucy )Hooi ex- Pichingolo, Lyandra(Lyan)Balentina, Radna Mambi, Ediliana(Edira) Muskus, Nica Lovera, Zahaira(Za)Padmore, Judeska(Deka)Alberto-Martis, Naity Jantji, Annahelis(Anna)Mitchell – Francisca, Shuhailys(Shuly)Hooi, Shermaline(Chuchi)Candelaria, Jessica (Jessy)Hazel i Meral Euser kual ta e úniko Hulandes den e ekipo.
E kuerpo tékniko ta konsistí di Aubrey Martina i su asistentenan Eugene (Pietje) Martina, Datchenko (Dash) Willems i Jaime Margaritha i e parti atministrativo ta den man di Astrid (Moe) Alexander.
Nos ekipo por a gosa di sosten di dos spònser kual nos ta gradisí inmensamente pa nan sosten.
Huntu ku fanátikonan, famia i spònser a selebrá e título den kantina di Eurostars ku músika di un DJ, Brassband i un grupo di tambú.


text:
Awe den di tres edicion di Presidente di Parlamento ta informa lo trata e Regeling Ondersteuning Fracties in de Staten van Aruba (despues: Regeling Fractieondersteuners) y e Richtlijnen Fractieondersteuners.
Regeling Fractieondersteuners y Richtlijnen Fractieondersteuners
Na aña 2011 a bin cu un Regeling Fractieondersteuners unda cu porfin a logra pa Parlamentarionan manera e ta regla na Hulanda, por haya ayudo den nan trabao. Pa cu esaki a introduci un regeling conoci como ‘Regeling Ondersteuning Fracties in de Staten van Aruba’. Den esaki ta reglamenta e destinacion di e placa pa Parlamentarionan pa yudanan mehora den nan funcionamento pero sigur tambe pa nan por sigui adkiri mas conocemento. Den e regeling ta stipula tambe cu pa por ricibi e fondonan, e fraccion mester lanta un fundacion. E fundacion aki ta esun cu ta emplea e fractiemedewerkers y ta paga cu e placa cu ta ser deposita pa e meta aki. E parti mas fuerte di e ley aki tabata cu tur placa cu sobra tur aña ta verreken cu e siguiente aña y na final tur placa cu no a ser usa ta bay bek pa caha di gobierno.
Cambio di Regeling Fractieondersteuners na 2015
Na aña 2015 a trece diferente cambio den e Regeling Fractieondersteuners. E cambionan mas primordial tabata cu a amplia e cuadro na kico por destina e placa pa mehoracion di funcionamento di e parlamentario y tambe e placa destina pa e parlamentario y fractieondersteuners por a keda acumula, pues no mester a verreken mas anualmente. Si e fraccion keda den parlamento despues di eleccion, tur sobra di placa cu a keda atras riba cuenta ta keda na disponibilidad di e fraccion y no mester a debolbe e placa mas na caha di gobierno.
Caso Diamante
E cambionan cu a keda introduci na 2015 tabatin su peligernan cun’e. Pueblo por corda caso Diamante na unda cu un Parlamentario ta ser acusa di malversion di e fondo aki. E posibilidad a wordo crea a consecuencia di e cambio den e regeling na 2015 cu a permiti acumulacion. Y sigur locual mas a crea problema ta na momento cu e fraccion no tin un fractieondersteuner, pero placa ta sigui ser deposita pa paga esaki y ta keda acumula y a bira un suma bastante tentativo. Sigur ta netamente un di e consehonan di Centrale Accountants Dienst (CAD) ta cu e fractieondersteuner mester tin un contracto cu e stichting pa hustifica e placa cu ta destina pa esaki. Tin fraccion cu ta usa personanan freelance cu in principio ta bay contra un di e motibonan pakico a bin cu e Regeling Fractieondersteuner y cu mester wordo hustifica esaki den e relato anual cu hopi biaha no ta pasa.
Kico a haci pa impedi pa no tin ripiticion di caso Diamante den Parlamento
Dibiaha a busca CAD pa repasa e regeling existente y duna nos su consehonan kico por haci pa mehora esaki y sigur pa impedi cu tipo di accionan asina lo ripiti facilmente. Nos a haya esaki y CAD a bin den Commissie Huishoudelijke Aangelegenheden (CHA) personalmente pa splica kico tur mester wordo cambia. Nos ta den e proceso aki y mester bay CHA un bes mas pa caba di tuma algun desicion riba esaki pa por finalisa y hancranan den e regeling nobo den un reunion publico.
Entregamento di relato anual
Sigur den cuadro di mi trabao ya tur fraccion den Parlamento a ricibi nan carta pa recordanan e fecha di 31 di augustus 2022 pa entrega di e relato anual. Na e momentonan aki no tin ningun sancion den e regeling si no entrega e relato anual. Un di e cambionan den futuro lo ta cu si no entrega e relato anual lo stop e traspaso di placa te ora e relato anual ser entrega.
Den proximo edicion 4 lo enfoca kico no a logra, entre otro independisacion di Parlamento, renobacion di Parlamento y metanan pa 2022-2023.
Pa mas informacion por subi riba Parlamento di Aruba su website na www.parlamento.aw of por bishita nos pagina di Facebook: ‘Parlamento di Aruba’.


text:
Señor ta mi wardador,
mi’n tin falta di nada;
den cunucu di yerba berde,
E ta pone mi sosega,
E ta hibami na awanan tranquil,
pa mi bolbe haya forsa
Salmo23:1,2,3
Conforme cu boluntad di Dios nos ta participa fayecimento cristianamente di:
Colastica Nicolina Boekhoudt
Mihor conoci como:
Hica, Pepe of Tanchi Hica
*6 December 1946 – †4 September 2022
Na nomber di su:
Unico yiu stima:Frenzie y esposa Gislaine Boekhoudt-Jacobs
Nieto y nietanan stima:
Zoe Boekhoudt
Zayne Boekhoudt
Mayornan:
† Cayita Maduro
† Martins Casuela
Su tata di criansa: Pedrito Boekhoudt
Rumannan:
† Enrique Boekhoudt y famia
† Caluchi Boekhoudt y famia
† Tesha Wolff y famia
† Tinchi Boekhoudt
† Helena Boekhoudt y famia
Filomena Boekhoudt y famia
Alfonso Boekhoudt y famia
Juancito Boekhoudt
Lelia Bernabela y demas ruman nan na Boneiro y Corsou
Manera yiu:
Jaiden Romeo Martines, Janine Monart y famia
Manera un ruman:
Antonia v/d Biezen y famia
Tur su muchanan cu ela cuida, iha,comer y compernan.
Su Suegra: Federica Fingal
Subrino y subrinanan na: Aruba, Boneiro, Corsou, Hulanda y Sint Maarten.
Primo y primanan na: Aruba, Boneiro, Corsou y Hulanda
Ex-coleganan di: Voogdijraad
Bon bisiñanan:
Roland y Isle van Aanholt y famia
Pascuala Maduro y famia
Juancho Stroop
Ta gradici Antonia v/d Biezen y tur esnan cu a yuda
Demas famia: Boekhoudt, Maduro, Casuela, Jacobs, Fingal, van den Berg, Croes, Hernandez, Dirksz, Wever, Filiciana, Ras, Briesen, v/d Biezen, Kock, Chin-a-Loy, Quandt, Wernet, Monard, Wolff, Naar, Cranston, Flanegin, Rasmijn, Bislick, Walters, Roga, Tromp.
Si den nos tristesa nos por a lubida un of otro familiar, nos ta pidi nos mas sincero disculpa.
Ta invita demas famia, bisiña, amigo y conocirnan, pa e acto di depedida cual lo tuma lugar Diabierna 09 di September 2022, for di 2’or pa 4’or di atardi na Ad Patres funeral home & Crematorium.
Nos ta lamenta cu despues di despedida no ta ricibi bishita di condolencia na cas.
Staff y personal di Ad Patres funeral home & Crematorium ta extende nos mas sincero condolencia na famia di e fayecida.